Pusingan lengkap: Mengapa kerjasama Anwar dan Zahid tidak mengejutkan

Kerjasama politik yang mesra antara pemimpin PKR dan Umno sememangnya bukan hal yang mengejutkan bagi pemerhati politik Melayu.Serupa juga dengan pengakuan Presiden PKR Anwar Ibrahim yang berkata sedang berunding dan mungkin akan bekerjasama dengan Umno yang diketuai Ahmad Zahid Hamidi.Ia tidak mengejutkan.Bahkan pengakuan itu melengkapkan hubungan mereka yang sudah lama bermula.Hubungan mereka berdua bermula sejak 1970-an ketika kedua-duanya merupakan aktivis mahasiswa Universiti Malaya (UM).Ia mulai mekar ketika mereka berjuang dalam Umno pada 1990-an ketika Anwar menjadi timbalan presiden dan Zahid merupakan ketua Pemuda yang ketika itu dalam parti yang diketuai Dr Mahathir Mohamad.Zahid menjadi ketua Pemuda Umno pada 1996 disebabkan sokongan Anwar selepas orang kuat kepada Mahathir, Rahim Thamby Chik yang juga ketua menteri Melaka terpaksa berundur selepas dituduh mencabul gadis bawah umur.Bagaimanapun, tuduhan tersebut kemudiannya ditarik balik oleh pendakwaraya kerana bukti tidak mencukupi.Pada 1996, Pemuda Umno pimpinan Zahid menggempur persidangan “Second Asia Pacific Conference on East Timor” di sebuah hotel di Kuala Lumpur yang diadakan aktivis Asia Pasifik sebagai solidariti kepada perjuangan rakyat Timor Timur bagi menuntut kemerdekaan dari Indonesia.Setiausaha Pemuda Umno pada ketika itu, dan berdemonstrasi di hotel tersebut secara biadab sehingga menyebabkan aktivis-aktivis yang menggerakkan persidangan tersebut ditahan.Saifuddin Nasution Ismail yang kini merupakan setiausaha agung PKR mengetuai sekumpulan penunjuk perasaan seramai 400 orang bersolidariti dengan penduduk Timor Timur. Gambar: Apchett IIAntara yang ditahan pada ketika itu adalah Chua Tian Chang, Syed Husin Ali dan Elizabeth Wong yang secara ironinya kini bersama-sama dengan Saifuddin dalam PKR.Semasa perhimpunan Agung Umno pada Jun 1998, Zahid memulakan gerakan untuk menggulingkan Mahathir sebagai presiden apabila mendakwa kerajaan mengamalkan nepotisme dalam pemberian projek-projek penswastaan.Ucapan kerasnya itu dilihat sebagai satu “serangan” terhadap kepimpinan Mahathir dan sebagai tindak balas, perdana menteri itu mengeluarkan senarai syarikat dan individu yang memperolehi projek-projek penswastaan dan kontrak kerajaan yang turut menyenaraikan nama Zahid sebagai salah seorang penerimanya.Ketegangan antara Mahathir dan Anwar memuncak pada 2 September 1998 yang berakhir dengan Mahathir memecat bekas presiden Abim itu sebagai timbalan perdana menteri dan keesokannya sebagai timbalan presiden Umno kerana didakwa terlibat dengan perlakuan seks luar tabii dan salahguna kuasa.Zahid menyokong Anwar yang dipecat dan terlibat dalam perhimpunan menjelajah ke seluruh negara sehingga menjadi salah seorang yang ditahan mengikut Akta Keselamatan Dalam Negeri (ISA) bersama-sama Anwar dan beberapa yang lain.Bagaimanapun, Zahid yang dibebaskan pada 30 September 1998 kekal dalam Umno dan tidak bersama dengan penyokong-penyokong Anwar yang lain menubuhkan Parti Keadilan Nasional yang kemudiannya dijenamakan semula sebagai Parti Keadilan Rakyat selepas bergabung dengan Parti Rakyat Malaysia pada tahun 2005.Anwar kemudiannya dipenjarakan pada April 1999 selepas mahkamah mendapati beliau bersalah dalam kes salah guna kuasanya.Zahid yang terus kekal dalam Umno dilantik sebagai timbalan menteri pelancongan pada era Abdullah Ahmad Badawi sebagai perdana menteri sehinggalah menjadi timbalan perdana menteri ketika zaman pentadbiran Najib Razak.Sementara Anwar pula, keluar masuk penjara, disabitkan dengan seks di luar tabii tetap terus bersama parti-parti pembangkang seperti DAP, PAS dan Amanah dari gabungan Barisan Alternatif, Pakatan Rakyat hinggalah Pakatan Harapan (PH).Anwar Ibrahim dan Ahmad Zahid Hamidi masih berhubung sebagai teman rapat walaupun berbeza parti. Gambar: FacebookWalaupun secara politiknya, Zahid dan Anwar dilihat renggang. Namun mereka masih kekal menjadi teman rapat.“Mereka sebetulnya dapat bersama kerana kedua-dua mereka tak suka Mahathir,” kata bekas pegawai yang pernah bekerja dengan kedua-dua tokoh itu kepada MalaysiaNow.Zahid juga adalah antara pemimpin Umno yang menyerang Mahathir apabila pemimpin berusia emas itu melancarkan bantahan terhadap Najib dalam isu skandal 1MDB.Pada tahun 2017, Zahid juga adalah orang yang melancarkan serangan peribadi terhadap latar belakang keluarga Mahathir dengan mendakwa pemimpin Pejuang itu berasal dari India.Ketika itu, Mahathir mendedahkan kenapa Zahid tidak suka dengan beliau.“Zahid mesti ingat apabila Zahid jadi timbalan perdana menteri, datang jumpa saya cuba nak dapat simpati saya, sokongan saya.“Saya kata benar-benar kepada Zahid, kalau pun Najib letak jawatan, Yang mana itu tak mungkin, Zahid kena tunggu Umno tentukan siapa yang nak ganti Najib,” kata Mahathir.Pada 2016, Anwar dan Mahathir mula berbaik semula selepas saling menyerang satu sama lain untuk tempoh dua dekad.Namun gencatan permusuhan politik itu ternyata sementara, bahkan PH pun tidak mampu menghalang mereka berdua daripada saling bermusuh.“Anwar dan Zahid sedar mereka berdua kehilangan kuasa, ini mungkin peluang akhir untuk mereka selesaikan hal mereka selepas 23 tahun berpisah,” kata seorang bekas ahli Parlimen PKR.Zahid, ketika ini berdepan dengan pelbagai pertuduhan rasuah, pecah amanah dan pengubahan wang haram, bersama-sama Najib yang sudah disabitkan bersalah tahun lalu dalam kes SRC International.Bagaimanapun, kini, Anwar dan Zahid kembali bekerjasama.Hubungan mereka lengkap satu pusingan.Bahkan termaktub dengan dakwat sebanyak dua kali.Pertama kali, dalam surat Zahid dan Najib kepada Agong menyatakan sokongan kepada Anwar untuk menjadi perdana menteri.Dan sekali lagi, selepas mereka berdua mengeluarkan kenyataan yang hampir serupa.


Selepas kes Bella, persoalan timbul mengenai NGO tak berdaftar

Susulan pendedahan mengenai penderaan yang dilakukan kepada remaja Sindrom Down yang dikenali sebagai Bella baru-baru, timbul persoalan mengenai prosedur operasi standard Jabatan Kebajikan Masyarakat (JKM) berhubung penjagaan kanak-kanak yang diletakkan di bawah jabatan itu.Ia dilaporkan pengadu dalam satu laporan polis terhadap Rumah Bonda pada 1 Julai lalu.Laporan itu mendedahkan ada anak-anak di bawah JKM yang diletakkan di Rumah Bonda meskipun tidak berlesen.Antara lain berlaku penderaan fizikal terhadap anak-anak jagaan dalam rumah tersebut seperti menampar, menendang, memukul dengan kayu, menyimbah kuah tom yam dan membotakkan rambut kanak-kanak yang dikatakan ingkar dengan arahan pengasasnya, Siti Bainun Ahd Razali.Ia turut mendedahkan bahawa Siti Bainun memberikan bayi-bayi kepada keluarga angkat tanpa persetujuan ibu kandung bayi-bayi terbabit.Lebih menyedihkan seorang bayi bernama Adam meninggal dunia akibat kecuaian pihak pengurusan pada Mei 2020.Mengikut laporan polis itu, tiada tindakan diambil meskipun pihak hospital telah membuka kertas siasatan.Rumah Bonda diasaskan Siti Bainun yang juga ahli Puteri Umno.Aktivis terkenal, Syed Azmi Alhabshi terlibat sebagai penasihat.Dia dikecam di media sosial kerana berdiam diri.Katanya: “Berlaku dalam rumah kawan saya sendiri, membuatkan lagi saya rasa terpinga-pinga apa yang berlaku sebenarnya. Soalan soalan macam siapa, bila, kenapa, kat mana, semua tu dalam kepala dari awal lagi tapi saya senyap sahaja sebab semua tengah Covid.“Kenapa lepas berlaku, takde ada cerita pada sesiapa, tak mintak tolong sesiapa, dan semua tu. Akhirnya saya sendiri salahkan diri sendiri sebab adakah saya tak cukup bertanya khabar atau tak ada masa untuk kawan-kawan saya dan sebagainya.”Syed Azmi berkata, dia tidak mahu berkongsi sebarang pendapat mengenai kes Bella agar tidak timbul “prejudis dalam siasatan”.Pengadu menerima notis tuntutan daripada peguam Siti Bainun.Seorang aktivis masyarakat yang tidak mahu dikenali berkata, rumah yang dipromosikan oleh NGO dan aktivis terbabit seolah-olah sudahpun berdaftar dengan JKM.Katanya, siasatan perlu dilakukan secara telus bagi mencari penjelasan.“Situasi ini agak pelik kerana mereka (JKM) tahu tak daftar, tapi kenapa ada kes-kes dimasukkan juga dengan pengetahuan?“Difahamkan JKM tidak cukup rumah perlindungan memandangkan terlalu banyak kes-kes anak hamil luar nikah dan tiada tempat hendak pergi,” katanya.Katanya, JKM sewajarnya membuka siasatan sejak kematian ada lagi.“Kalau dah ada kes kematian, maksudnya ‘red flag’, tapi masih beroperasi,” katanya.Sementara itu, seorang lagi aktivis yang juga pengasas bersama SCRUT, Ahmad Aliff AS Ahmad Shariffuddin berkata, kes Rumah Bonda merupakan bukti kukuh kerajaan melalui agensi-agensi yang menyelia NGO mesti lebih tegas dalam mengawal selia aktiviti-aktiviti pertubuhan terutama bab integriti pengurusan dana awam.“Jika senarai AJK dan laporan kewangan semua NGO setiap tahun dipamerkan dalam sebuah portal, ia memudahkan masyarakat menyemak tahap integriti sesebuah NGO dengan mudah.“Jika laporan audit kewangan setiap tahun pun gagal dihantar. Bagaimana kita nak percaya pengurusan sesuatu NGO itu boleh dipercayai?” katanya kepada MalaysiaNow.Aliff berkata, semakan dengan Jabatan Pendaftaran Pertubuhan mendapati, Rumah Bonda sudah setahun didaftarkan sebagai NGO namun masih belum menghantar laporan kewangan.MalaysiaNow terdahulu pernah menyiarkan laporan mengenai ketelusan NGO yang perlu dipertingkatkan bagi mengelakkan  pertubuhan disalahguna bagi tujuan mengaut keuntungan peribadi.Ini kerana Bank Negara Malaysia membenarkan 30% kutipan derma untuk kos pengurusan.Kejadian yang menimpa Bella menggemparkan negara dengan warga maya menggunakan tanda pagar #JusticeforBella bagi mendapatkan keadilan untuk anak istimewa itu.Menteri Perumahan dan Kerajaan Tempatan, Zuraida Kamarudin turut menyatakan keprihatinan beliau.“Kesan penderitaan Bella akibat didera dalam paparan video tersebut sangat menyayat hati dan meruntun jiwa. Seperti rakyat Malaysia yang lain, saya juga amatterkesan melihat paparan video dan foto-foto yang menunjukkan nasib malang remaja kelainan upaya ini.“Saya berharap pelaku yang bertindak melakukan penderaan terhadap Bella mendapat hukuman yang setimpal dan anak syurga ini terus mendapat pembelaan sewajarnya,” katanya.Mengikut laporan media sebelum ini, adik Bella ditemui di Kuala Lumpur bersendirian.Tiada maklumat diperoleh mengenai ibu bapa atau ahli keluarganya yang lain.


PAS gesa Anwar buktikan dakwaan PN terima duit judi, pertimbang tindakan undang-undang

PAS hari ini berkata sedang mempertimbangkan untuk mengambil tindakan undang-undang terhadap dakwaan fitnah oleh Perdana Menteri Anwar Ibrahim yang membayangkan dana pilihan raya Perikatan Nasional (PN) daripada syarikat judi.
Dalam sebuah kenyataan, Setiausaha Agung PAS Takiyuddin menyifatkan tuduhan tersebut tidak berasas, menggesa supaya beliau memberikan bukti dakwaannya.
“PAS amat kesal dengan tuduhan berunsur fitnah yang dikeluarkan oleh Perdana Menteri Pakatan Harapan (PH) Anwar Ibrahim.
“PAS menuntut perdana menteri PH memberikan bukti nyata terhadap tuduhan liar tersebut jika ada.
“Sekiranya gagal PN akan meneliti suatu tindangan perundangan terhadap pihak yang memfitnah.”
Selepas mesyuarat Kabinet pertama semalam di Putrajaya, Anwar membayangkan wujud dana pilihan raya yang yang bersumber daripada syarikat judi tanpa menamakan parti atau ahli politik tertentu.
“Sudah tentu, wang ini digunakan sebahagiannya untuk mendanai pilihan raya, kita perlu semak perkara itu, tidak kira anda panggil ia parti Melayu atau parti Islam namun wangnya dari syarikat perjudian.”


Kabinet tak pernah bincang tawar PAS sertai kerajaan, kata pemimpin DAP

Kabinet setakat ini tidak pernah mengadakan sebarang perbincangan mahu pun tawaran terhadap parti PAS untuk menyertai kerajaan.
Menteri Pembangunan Kerajaan Tempatan (KPKT) Nga Kor Ming menyifatkan dakwaan Presiden PAS Abdul Hadi Awang berhubung perkara berkenaan sebagai satu cerita dongeng dan rekaan daripada pemimpin tersebut.
“Saya sahkan satu perkara, Kabinet tidak pernah bincang dan tidak ada seorang pun pemimpin senior yang menawar dan menjemput PAS untuk sertai (kerajaan).
“Perdana Menteri (Anwar Ibrahim) dan Timbalan Perdana Menteri Fadillah Yusof pun nafi (dakwaan Abdul Hadi),” katanya yang juga Naib Pengerusi Kebangsaan DAP pada pemberita selepas lawatan kerjanya di sekitar Pekan Sekinchan, di Sekinchan hari ini.
Sementara itu, ketika mengulas dakwaan dan khabar angin berkaitan akan berlaku pertukaran pentadbiran kerajaan negeri Perak Julai depan, Nga yang juga Pengerusi DAP Perak memaklumkan perkara sedemikian tidak akan berlaku.
"Pilihan Raya Negeri (PRN) Perak lima tahun lagi iaitu pada 2027. Namun PRN Selangor, dua bulan lagi. Itu saya tahu dan itu memang sudah sah," katanya.
Sebelum ini Ketua Pembangkang Perak Razman Zakaria yang mendakwa beberapa Ahli Dewan Undangan Negeri (Adun) kerajaan ada datang berjumpanya ketika khabar angin wujud gerakan untuk menumbangkan Kerajaan Perpaduan di negeri itu.


SPR bentang SOP PRN kepada JK pengurusan pandemik hari ini

Suruhanjaya Pilihan Raya (SPR) akan membentangkan prosedur operasi standard (SOP) bagi Pilihan Raya Negeri (PRN) Melaka pada mesyuarat Jawatankuasa Khas Pengurusan Pandemik Covid-19 dipengerusikan Perdana Menteri Ismail Sabri Yaakob hari ini.Menteri Kesihatan Khairy Jamaluddin berkata kementerian berkenaan akan turut memberikan pandangan berhubung perkara terbabit pada mesyuarat sama.Beliau berkata setiap SOP yang dicadangkan oleh SPR akan mengambil kira pengalaman PRN Sabah tahun lepas.“Kita akan pastikan apa yang berlaku di Sabah tidak berulang… dan pandangan saya, semasa PRN Sabah kita belum ada vaksinasi dan kita terima hakikat di Sabah pada masa itu tiada penularan varian Delta.“KKM akan berikan ulasan esok kerana esok akan dimuktamadkan SOP pilihan raya,” katanya pada sidang media semalam.Menjawab isu perbezaan maklumat pengeluar vaksin pada sijil digital vaksinasi Covid-19, Khairy berkata semakan mendapati berlaku pertindihan data antara kelompok berbeza menggunakan nombor Global Trade International Number (GTIN) sama dalam Vaccine Management System (VMS), iaitu sistem pengurusan data produk vaksin Covid-19.Merujuk artikel yang dipaparkan oleh sebuah portal, Khairy menjelaskan bahawa maklumat pengeluar pada sijil “lot release” bagi dos pertama pengadu dengan nombor kelompok ABX6083 iaitu AstraZeneca AB, Sodertalje Sweden, adalah tepat.“Ketika ini semua produk vaksin Covid-19 jenama AstraZeneca yang diterima melalui fasiliti Covax menggunakan kod GTIN yang sama seperti diperuntukkan kepada SK Bioscience dalam sistem VMS.“Hal ini menyebabkan sijil digital vaksinasi pengadu memaparkan SK Bioscience sebagai pengeluar selaras dengan data yang dibekalkan oleh VMS kepada MySejahtera,” katanya.Bagi mengatasi masalah itu, Khairy berkata KKM sedang mengemas kini maklumat bagi semua data yang terlibat dan tindakan dijangka selesai sebelum akhir bulan ini.Jelasnya, pengemaskinian itu dijangka melibatkan hampir 100,000 data penerima vaksin AstraZeneca dan data yang dikemas kini akan diselaraskan kepada pengguna melalui aplikasi MySejahtera secara automatik.Dalam pada itu, Khairy menegaskan bahawa tidak berlaku pencerobohan kepada pangkalan data dan maklumat di MySejahtera susulan beberapa aduan pengguna menerima e-mel dan SMS palsu daripada aplikasi berkenaan.Beliau berkata siasatan awal oleh Agensi Keselamatan Siber Negara (Nacsa) mendapati penghantaran e-mel dan SMS palsu itu disebabkan penyalahgunaan aplikasi pengaturcaraan antara muka (API).“Sudah pasti kita sedang menerima beberapa lagi aduan dan kita telah laksana dua kaedah untuk memperbaiki keselamatan ini dan tambahan hari ini pula kita lakukan pendaftaran secara manual bilangan individu bagi memastikan tiada kemasukan melalui pintu belakang,” katanya.


Lebih 30% kanak-kanak divaksin, 64.4% dewasa terima dos penggalak

Sebanyak 1,078,539 individu atau 30.4% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 15,157,782 individu atau 64.4% populasi dewasa negara pula telah menerima dos penggalak Covid-19 dan seramai 22,931,610 atau 97.5% telah melengkapkan vaksinasi mereka manakala 23,208,205 atau 98.7% telah menerima sekurang-kurangnya satu dos vaksin.Bagi remaja berusia 12 hingga 17 tahun, sebanyak 2,833,876 individu atau 91.1% daripada populasi itu telah melengkapkan vaksinasi mereka manakala 2,934,067 atau 94.3% telah menerima sekurang-kurangnya satu dos vaksin.Sebanyak 62,983 dos vaksin diberikan semalam meliputi 18,781 dos pertama, 1,817 dos kedua dan 42,385 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,935,466.Sementara itu, menurut portal GitHub KKM, 113 kes kematian akibat Covid-19 direkodkan semalam dengan Selangor mencatatkan 22 kes, diikuti Sabah (18), Johor (14), Kedah (12), Pulau Pinang (10) dan Pahang, sembilan kes.Perak pula mencatatkan tujuh kes kematian, Negeri Sembilan (enam), Terengganu (empat), Kelantan (tiga) dan Melaka, Perlis, Sarawak, Kuala Lumpur masing-masing dua kes.


Pemimpin Iran puji Jesus Christ dalam perutusan Krismas

Presiden Iran Hassan Rouhani memberi penghormatan kepada Jesus Christ atau dalam mesej ucapan Krismas, sebagai meneruskan tradisi pemimpin di Republik Islam mengenai persamaan Islam dan Kristian ketika musim perayaan.Dalam perutusan kepada Paus Francis, Rouhani berkata umat manusia harus mencontohi Jesus sebagai suri teladan.“Jesus Christ merupakan pertanda monoteisme dan perutusan kebaikan, altruisme, kebebasan dan penyelamat,” katanya.“Merenung kepada perwatakan dan sifat terpuji Jesus Christ, dan melihat kepada perilaku dan gaya hidupnya, yang selalu dikaitkan dengan kebaikan serta toleransi, ia dapat membantu mengatasi cabaran sosial dan budaya yang dihadapi umat manusia hari ini. Ia juga boleh menjadi ubat kepada penderitaan, menyelamatkan manusia daripada masalah dan menjadi panduan kepada kesempurnaan manusia,” tambahnya.Rouhani juga mengatakan dia berdoa agar “sebarang keberkatan yang dikaitkan dengan hari lahir Jesus Christ” akan diikuti dengan tahun baru lebih baik supaya “virus jahat Covid-19 akan dapat dikawal dan dibendung”.“Saya berdoa kepada Tuhan Yang Maha Berkuasa menganugerahkan kesihatan dan kejayaan kepada Yang Mulia dan saya berharap semua orang di seluruh dunia peroleh kemakmuran dan kemulian,” tambahnya.Terdahulu, Menteri Luar Iran Mohammad Javad Zarif mengutus mesej sambutan Krismas hampir sama, dengan menggambarkan Jesus sebagai “Roh Suci” yang dihormati umat Islam.“Saya mengucapkan Selamat Hari Krismas dan musim cuti perayaan yang gembira, sihat dan aman,” katanya.Terdapat kira-kira 1% penganut Kristian daripada 82 juta penduduk Iran, dan sekitar 600 gereja wujud di seluruh negara itu.


Aset rizab Malaysia berjumlah lebih AS$109 bilion pada akhir Jun

Aset rizab rasmi Malaysia berjumlah AS$109.02 bilion (AS$1=RM4.45) pada akhir Jun 2022, berdasarkan format "Special Data Dissemination Standard" (SDDS) Tabung Kewangan Antarabangsa (IMF).
Menurut Bank Negara Malaysia (BNM), aset mata wang asing lain pula berjumlah AS$5.9 juta.
Bank pusat menambah, butiran terperinci rizab antarabangsa mengikut format SDDS IMF memberikan maklumat akan datang mengenai saiz, komposisi dan kebolehgunaan rizab, dan aset mata wang asing lain, serta jangkaan dan prospek aliran masuk dan keluar pertukaran asing bagi kerajaan Persekutuan dan BNM untuk tempoh 12 bulan akan datang.
“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit mata wang asing akan matang berjumlah AS$8.15 bilion.
“Aliran keluar jangka pendek ini termasuk pembayaran balik berjadual peminjaman luar negara oleh kerajan dan kematangan Bil Antara Bank dalam mata wang asing Bank Negara,” jelas BNM menerusi pemakluman terperinci rizab antarabangsa pada akhir Jun 2022 yang dikeluarkan hari ini.
Menurut bank pusat, kedudukan jualan hadapan adalah sebanyak AS$14.0 bilion pada akhir Jun 2022, mencerminkan pengurusan mudah tunai ringgit dalam pasaran wang.
Sejajar dengan amalan yang diterima pakai sejak April 2006, data ini tidak termasuk unjuran aliran masuk mata wang asing daripada pendapatan faedah dan pengeluaran pinjaman projek, jelasnya.
Bank pusat menambah, unjuran aliran masuk mata wang asing berjumlah AS$2.12 bilion untuk tempoh 12 bulan akan datang.
Satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negara dalam mata wang asing yang akan matang dalam tempoh satu tahun, berjumlah AS$401.6 juta, menurut BNM.
“Rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, serta bank dan institusi kewangan lain.
“BNM juga tidak terbabit dalam urus niaga opsyen mata wang asing terhadap ringgit,” jelas bank pusat.
BNM menjelaskan, secara keseluruhan, butiran terperinci rizab antarabangsa mengikut format SDDS IMF menunjukkan rizab antarabangsa Malaysia pada akhir Jun 2022 tetap boleh guna.


Ejekan politik yang memakan diri

Taktik politik yang usang tapi berkesan sepanjang zaman ialah mengejek.Mengejek boleh mensensasikan isu. Isu pula diperbesarkan oleh media harian bergantung pada kiblat politik mereka.Mereka yang diejek dipaksa memberikan reaksi.Bergantung pada kebijaksanaan reaksi itu, ia boleh merugikan diri sendiri atau merugikan pihak yang diejek, atau mungkin menguntungkan sesetengah pihak dan merugikan sesetengah pihak yang tidak kena-mengena dengan ejekan terbabit.Tiada sesiapa yang mengenali arak Timah.Bahkan, komuniti bukan Islam majoritinya tidak mengenali arak Timah.Arak Timah mula muncul di media apabila media melaporkan kejayaan arak buatan Malaysia itu memenangi anugerah antarabangsa.Tiba-tiba muncul pihak pembangkang yang menggunakan nama arak Timah ini untuk menyerang kerajaan dan PAS dengan ejekan politik, kononnya ini adalah kejayaan kerajaan hari ini yang mana parti Islam itu menganggotainya menghasilkan nama arak berbahasa Melayu.Isu ini digoreng, ditambah cili api dan disimbah minyak sehingga menjadi satu isu sensasi dalam semua laporan media.Wartawan-wartawan pula diarah mendapatkan respons pihak kerajaan, terutamanya PAS.Kerana isu ini menjadi panas, mereka terpaksa memberikan reaksi terhadap ejekan politik pihak pembangkang ini kerana ia menyentuh kesensitifan penyokong kerajaan dan PAS, yang rata-rata adalah golongan yang anti-arak.Dan reaksi kerajaan dan PAS sudah tentunya tidak disukai oleh sesetengah golongan, terutamanya golongan pro-arak dan golongan yang mendakwa mereka sederhana.Ketika itu, datanglah kritikan bertalu-talu di laman media pro-pembangkang terhadap reaksi kerajaan dan PAS di dalam isu arak Timah ini, menjadikan isu ini lebih sensasi.Akhirnya, ejekan politik pembangkang akhirnya mengundang reaksi kerajaan dan PAS yang berjaya mententeramkan penyokong mereka, tapi mengusarkan penyokong pembangkang sendiri apabila Menteri Perdagangan Dalam Negeri dan Hal Ehwal Pengguna Alexander Nanta Linggi mengumumkan bahawa syarikat pengeluar arak jenama “Timah” mempertimbangkan untuk menukar nama dan imej pada label produk arak keluaran mereka.Masa ini akan muncullah pihak-pihak pembangkang yang cuba mencipta persepsi bagi mengalih persepsi.Contohnya ada ahli Parlimen pembangkang yang sengaja membuat serangan terhadap menteri PAS yang menyentuh isu arak Timah, tapi kononnya beliau fokus terhadap isu arak Timah sehingga tidak melakukan tugasan kementerian sendiri.Situasi ini yang dihadapi Menteri Alam Sekitar dan Air Tuan Ibrahim Tuan Man, yang diserang ahli parlimen DAP Teresa Kok kerana menyentuh isu arak Timah selaku timbalan presiden PAS ketika merasmikan muktamar Pemuda Sabtu lalu.Media pro-pembangkang pula akan membantu mensensasikan serangan ini kerana pihak kerajaan dan PAS sudah berjaya menangkis serangan isu arak Timah.Namun, serangan dan persepsi sedemikian hanyalah untuk menyedapkan hati penyokong pembangkang yang terguris kerana isu arak Timah yang memakan diri.Mereka barangkali terlupa Tuan Ibrahim adalah pemimpin PAS pertama yang cuba meredakan isu arak Timah yang dicipta ini, dengan menyatakan nama Timah itu adalah logam.Serangan itu amat tumpul dan sebaliknya, hanya akan mengukuhkan sokongan penyokong kerajaan dan PAS terhadap Tuan Ibrahim.Hanya dengan menyemak Facebook Tuan Ibrahim sudah pasti ramai mengetahui serangan persepsi itu jauh tersasar.Begitulah satu contoh strategi ejekan politik, yang termakan diri tuan punya badan sendiri.Silap siapa?Mereka yang mencipta isu ini atau mereka yang terpaksa memberikan reaksi terhadap isu ini?Pandai-pandailah membuat tafsiran sendiri.Siapa lagi tak kenal arak Timah ini, walaupun namanya ditukar selepas ini?


Inisiatif tambah kemahiran digital IPEF tawar latihan kepada wanita

Malaysia menerima penghormatan apabila terpilih sebagai satu daripada dua rakan Rangka Kerja Ekonomi Indo-Pasifik (IPEF) untuk menyertai Inisiatif Menambah Kemahiran IPEF yang menawarkan tujuh juta peluang latihan kepada wanita di seluruh rantau ini meraih kemahiran digital sebagai persediaan untuk pekerjaan berkualiti tinggi.
Dalam kenyataan hari ini, Kementerian Perdagangan Antarabangsa dan Industri (Miti) berkata, sebagai penyampaian pertama kepada IPEF, inisiatif menambah kemahiran ini lahir daripada cadangan awal Malaysia kepada IPEF untuk menawarkan manfaat yang jelas kepada rakyat Malaysia melalui bantuan teknikal dan inisiatif pembinaan kapasiti.
“Selain itu, Malaysia menyarankan inisiatif serantau sebagai penyelesaian yang wajar bagi memastikan keselamatan rantaian bekalan yang memerlukan setiap negara mempunyai bekalan stok nasional bagi produk kririkal berikutan ada negara tertentu mempunyai kelebihan berbanding rakan dagangan lain,” katanya.
Sehubungan itu, Menteri Kanan Miti Mohamed Azmin Ali berpandangan, memorandum persefahaman mengenai daya tahan rantaian bekalan semikonduktor yang ditandatangani dengan Amerika Syarikat pada awal tahun ini, boleh diperluas kepada platform serantau seperti IPEF.
Beliau berkata cadangan itu disambut baik oleh Setiausaha Perdagangan AS Gina Raimondo sebagai inisiatif untuk membantu mengukuhkan keuntungan.
Azmin yang menghadiri perbincangan menteri-menteri peringkat tertinggi pertama mengenai IPEF di Los Angeles pada 8 hingga 9 September 2022 turut berpeluang terlibat dengan pelbagai mesyuarat dua hala dengan rakan sejawatnya serta mengadakan perbincangan dengan wakil sektor swasta.
Menurut Miti perbincangan itu merangkumi pelbagai perkara termasuk perkembangan terkini mengenai pelaburan dan perdagangan dua hala, mempermudah kerjasama sektor awam-swasta serta harapan rakan kongsi IPEF pada masa depan.
Azmin berkata pelbagai libat urus dan pertukaran pendapat yang kukuh dan terbuka akan menguatkan diplomasi ekonomi antara AS dan rakan IPEF lain ke arah matlamat bersama untuk meningkatkan daya saing, membina daya tahan ekonomi serta merealisasikan agenda alam sekitar, sosial dan tadbir urus secara kolektif.
Beliau berkata 14 rakan IPEF menyumbang 40% daripada keluaran dalam negara kasar global dan 28% daripada perdagangan barangan dan perkhidmatan global.


Video unsur ugutan punca Lokman Adam ditahan polis

Kandungan video yang dimuat naik bekas ahli majlis tertinggi Umno Lokman Noor Adam di media sosial disyaki mempunyai unsur ugutan jenayah dan menggunakan perkataan jelik terhadap kepimpinan Perdana Menteri Muhyiddin Yassin.Pengarah Jabatan Siasatan Jenayah (JSJ) Bukit Aman Huzir Mohamed berkata perbuatan berkenaan dibuat ketika Lokman sedang bersiaran secara langsung di laman Facebooknya.“Unit Siasatan Jenayah Terkelas, Bahagian Pendakwaan dan Undang-Undang (D5) JSJ telah memulakan siasatan terhadap satu laporan polis yang diterima.“Selain itu, gajet dipercayai digunakan untuk memuat naik video yang tular itu turut dirampas dan suspek direman sehari untuk siasatan lanjut,” katanya ketika dihubungi.Huzir berkata kes berkenaan disiasat mengikut Seksyen 506 Kanun Keseksaan kerana kesalahan menakutkan secara jenayah, Seksyen 233 Akta komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian dan Seksyen 14 Akta Kesalahan-Kesalahan Kecil 1955, kerana menggunakan perkataan-perkataan yang kurang sopan.Beliau menegaskan siasatan yang dijalankan adalah secara profesional dan adil tanpa menerima tekanan atau arahan daripada mana-mana pihak.Huzir turut menggesa semua pihak memberi ruang untuk melengkapkan siasatan secara telus dan adil, serta tindakan tegas akan diambil kepada mereka yang sengaja menggugat ketenteraman dan keselamatan awam.“Selain itu, gajet dipercayai digunakan untuk memuat naik video yang tular itu turut dirampas dan suspek direman sehari untuk siasatan lanjut,” katanya ketika dihubungi.Hari ini, Bernama melaporkan polis mengesahkan penahanan bekas ahli majlis tertinggi Umno berkenaan semalam, disyaki mengeluarkan kenyataan berbaur hasutan ketika bersiaran langsung di laman Facebooknya.Semalam, Lokman menerusi laman Facebooknya memaklumkan ditahan polis ketika siaran langsung bertajuk ‘Setiap MP bakal disogok RM3 juta peruntukan jika Belanjawan 2021 diluluskan? Biar Betul?’ di sebuah restoran di ibu negara.Lokman turut berkongsi yang beliau ditahan mengikut Seksyen 506 Kanun Keseksaan berkaitan ugutan jenayah yang jika disabitkan kesalahan boleh dipenjara maksimum dua tahun atau denda atau kedua-duanya.


'Di Sebalik Nama Ismail Sabri' simpulkan usaha PM pulihkan negara

Dokumentari "Di Sebalik Nama Ismail Sabri" yang disiarkan oleh Astro Awani malam tadi menceritakan usaha inisiatif yang dilaksanakan Ismail Sabri Yaakob ketika ahli Parlimen Bera itu menjadi perdana menteri.
Sejak mengambil alih pentadbiran negara daripada Muhyiddin Yassin yang memimpin kerajaan Perikatan Nasional (PN) pada Ogos 2021, naib presiden Umno itu memikul tanggungjawab besar untuk mengemudi negara berdepan dengan pelbagai musibah seperti ancaman Covid-19 yang terus menjejaskan prestasi ekonomi dan kehidupan rakyat.
Di tengah-tengah usaha melaksanakan pemulihan negara, Ismail juga perlu menangani suasana ketidakstabilan politik yang membebankan lagi tugasnya yang sedia sukar.
Bagaimanapun, pimpinan beliau berjaya mendorong ke arah "gencatan politik" buat sementara waktu apabila kerajaan yang diterajuinya berjaya melaksanakan perjanjian persefahaman (MoU) bersama pembangkang Pakatan Harapan (PH), satu usaha yang tidak pernah disaksikan sebelum ini.
Langkah ini memberi ruang kepada Ismail dan barisan menteri Kabinet menumpukan segala usaha memulihkan keadaan ekonomi dan memastikan negara menuju ke arah peralihan ke endemik.
Selain itu, antara inisiatif Ismail yang bakal dikenang sebagai legasi beliau ialah konsep Keluarga Malaysia yang mana gagasan ini mencerminkan usaha pentadbirannya yang memfokuskan bukan saja pembangunan ekonomi, tetapi juga menambah baik perpaduan masyarakat.
Konsep Keluarga Malaysia menolak tepi perbezaan latar belakang masyarakat dan bersatu menggembleng tenaga berdepan musibah yang sedang dihadapi negara serta merealisasikan Wawasan Kemakmuran Bersama 2030.
Dalam pada itu, inisiatif beliau memartabatkan bahasa Melayu juga menjadi tumpuan apabila menjadi perdana menteri Malaysiayang  pertama yang berucap dalam bahasa Kebangsaan pada Persidangan Agung Pertubuhan Bangsa-Bangsa Bersatu (PBB) di New York.
Dokumentari tersebut turut menunjukkan kesungguhan perdana menteri kesembilan itu untuk menjadikan bahasa Melayu sebagai bahasa kedua di Asean.
Menuju ke akhir 2022, pentadbiran Ismail juga menyaksikan momentum pertumbuhan keluaran dalam negara kasar (KDNK) meningkat daripada 5% pada suku pertama kepada 8.9% pada suku kedua sebelum menokok ke 14.2% pada suku ketiga.
Pencapaian ini merupakan pencapaian tertinggi di peringkat Asia Tenggara.
Dokumentari ini juga meyimpulkan usaha pentadbiran beliau menangani isu inflasi serta mengurangkan pengangguran yang mana inisiatif ini turut mendorong kepada peningkatan KDNK.


Melihat skrin terlalu lama beri kesan buruk pada mata dan postur

Orang ramai kini meluangkan masa terlalu lama melihat pada skrin peribadi, terutama apabila terpaksa duduk di rumah setiap hari termasuk hujung minggu.Selepas lama melihat skrin, kebanyakan orang ada ketikanya akan mengalami sakit leher dan keletihan mata.Ini kerana skrin telefon pintar dan komputer memaksa mata bekerja keras dan kadangkala menjadi punca kepada satu keadaan dikenali sebagai ketegangan mata digital.Pakar oftalmologi dari Hospital Mata Nasional Tun Hussein Onn, Dr Ching Wing Seng memberitahu MalaysiaNow jika dibandingkan membaca dan menulis media tradisional, melihat skrin digital memerlukan mata melakukan lebih banyak kerja dan jika terlalu lama ia boleh menyebabkan penglihatan menjadi kabur dan kering serta kerengsaan.Ching mengatakan perbezaan paling besar antara melihat skrin digital dan halaman bercetak adalah kontras.“Tulisan hitam dan putih di atas kertas adalah 100% kontras. Tulisan di atas skrin mungkin bukanlah kontras penuh,” katanya.“Perkataan di atas skrin kebiasaannya kurang ketajamannya menyebabkan melihatnya menjadi sukar.”Ini kerana skrin telefon pintar dan komputer memaksa mata bekerja keras dan kadangkala menjadi punca kepada satu keadaan dikenali sebagai ketegangan mata digital.Tambahnya jarak dan sudut pandangan berbeza mampu memberi tugas lebih pada sistem visual yang kebiasaan akan meletihkan mata.Orang yang mengalami rabun dekat dan jauh kebiasaannya akan mengalami ketegangan mata digital, katanya. “Jika masalah biasan tidak dibaiki dengan menggunakan cermin dengan kuasa yang betul, anda pasti akan mengalami ketegangan mata digital.”Dia menegaskan, “Anda mesti mempunyai pencahayaan yang betul dan melihat skrin pada sudut yang tepat.”Otot mata juga boleh terganggu akibat melihat skrin terlalu lama.“Melihat telefon dengan menunduk merupakan posisi yang tidak baik kerana ia akan menambah berat dan tekanan pada leher,” katanya. “Keadaan itu perlu dielak kerana ia akan menyebabkan keadaan yang dipanggil postur kepala ke depan.”Ching mengingatkan orang ramai untuk tidak duduk terlalu dekat dengan skrin.Membongkok ke skrin boleh menyebabkan kekejangan otot dan sakit leher, bahu atau belakang.“Posisi duduk terbaik ketika melihat skrin komputer adalah postur badan tegak dengan kaki bersandar pada lantai, dan pergelangan tangan berada di atas tanpa menyentuh papan kekunci ketika menaip,” katanya.“Paling sesuai, skrin komputer perlu berada pada kedudukan 15 hingga 20 darjah di bawah paras mata yang mana kebanyakan orang akan mendapati ia lebih selesa untuk melihat skrin komputer apabila tengok ke bawah.”Dan apabila mata semakin letih, ia akan berkedip lebih kerap, berehat sekejap daripada melihat komputer, dan guna pelincir penjagaan mata.Dia mengesyorkan pelincir titik mata dan suplemen oral seperti lutein dan omega-3 untuk meredakan keletihan mata.“Jika anda melihat skrin kira-kira 45 minit tanpa henti, anda harus berehat sebentar sebelum kembali menggunakannya,” katanya.Pakar optometris OasisEye Prashanti Amirtharatnam, sebuah konsortium pakar oftalmologi, memberitahu MalaysiaNow kesan buruk skrin mampu merosakkan penglihatan kanak-kanak kerana mata mereka masih membesar dan berkembang.Katanya, “Dengan kebanyakan kanak-kanak menghabiskan terlalu lama masa di skrin dan tidak bermain di luar sekarang ini, mereka berisiko mengalami rabun dekat atau myopia – di mana objek yang jauh menjadi kabur.”Prashanti memetik satu kajian yang diterbitkan dalam European Journal of Epidemiology yang menunjukkan rabun lebih perlahan dalam kalangan kanak-kanak yang menghabiskan masa dengan aktiviti luar, dan jauh daripada skrin digital.


Rakaman audio tular Zahid-Anwar tak jejaskan hubungan parti kerajaan, kata menteri

Isu rakaman audio perbualan yang didakwa mirip suara Presiden Umno Ahmad Zahid Hamidi dan Presiden PKR Anwar Ibrahim yang tular menerusi media sosial tidak menjejaskan hubungan PAS dan Umno serta parti lain dalam kerajaan Perikatan Nasional (PN), kata Setiausaha Agung PAS Takiyuddin Hassan.Beliau berkata isu itu lebih kepada hubungan antara individu dengan individu.“Dalam parti, ada parti dan pemimpin parti, kadang-kadang hubungan individu dengan indvidu tidak menjejaskan hubungan antara organisasi itu, kadang-kadang antara pemimpin dia, tetapi parti itu masih lagi berjalan dengan baik, itulah keadaan sekarang ini,” katanya kepada pemberita selepas Program Malaysia Prihatin di Sik hari ini.Beliau berkata demikian ketika ditanya mengenai sama ada isu rakaman audio itu akan menjejaskan hubungan PAS dan Umno.Rakaman audio berdurasi 4 minit 17 saat itu antara lain memperdengarkan suara mirip Anwar memuji ucapan Ahmad Zahid pada Perhimpunan Agung Umno menerusi panggilan telefon.Mengulas lanjut, Takiyuddin yang juga menteri di Jabatan Perdana Menteri (Parlimen dan Undang-Undang) berkata isu audio itu wajar diserahkan kepada pihak berkuasa untuk tindakan lanjut, termasuk disiasat sekiranya ada keperluan berbuat demikian.Dalam perkembangan lain, Takiyuddin berkata kerajaan tidak menghalang mana-mana pihak untuk mempersembahkan memorandum kepada Yang di-Pertuan Agong Sultan Abdullah Sultan Ahmas Shah bagi memohon agar Parlimen dibenarkan bersidang semula.“Malaysia ialah negara demokrasi, selagi tidak menyalahi undang-undang, sesiapa sahaja bebas untuk berbuat demikian jika merasakan ia penting kepada mereka,” katanya.Semalam, Pakatan Harapan dilapor akan menyerahkan satu memorandum kepada Yang di-Pertuan Agong bagi meminta perkenan baginda agar Parlimen dibenarkan bersidang semula.Negara kini masih di bawah darurat Covid-19 yang turut menyaksikan penggantungan persidangan Parlimen dan pilihan raya.


Sorry.


Gangguan air di Kuala Lumpur, Selangor berterusan

Loji Rawatan Air (LRA) Sungai Selangor Fasa 1, Fasa 2, Fasa 3 dan Rantau Panjang yang dihenti tugas sejak pagi semalam akibat pencemaran sumber air mentah masih belum beroperasi setakat 6.30 pagi ini.Ketua Komunikasi Korporat Pengurusan Air Selangor Sdn Bhd (Air Selangor) berkata, pencemaran masih lagi dikesan di muka sauk loji-loji berkenaan dan kini berada pada tahap satu (1) TON.“LRA hanya boleh beroperasi apabila tahap pencemaran berada pada tahap kosong (0) TON,” katanya dalam satu kenyataan, di Kuala Lumpur, hari ini.Sebanyak 1,292 kawasan di tujuh wilayah sekitar Lembah Klang mengalami gangguan bekalan air tidak berjadual bermula semalam.Tujuh wilayah berkenaan ialah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.Maklumat gangguan bekalan air tidak berjadual akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman sesawang kami di www.airselangor.com.


WHO bimbang lebih banyak kematian di Sudan akibat wabak, kelemahan perkhidmatan kesihatan

Pertubuhan Kesihatan Sedunia (WHO) menjangkakan "lebih banyak" kematian di Sudan akibat wabak penyakit dan kekurangan perkhidmatan penting di tengah-tengah pertempuran, kata ketua pengarahnya semalam.
Pertempuran antara tentera Sudan dan pasukan separa tentera Rapid Support Forces (RSF) sejak pertengahan April telah membunuh sekurang-kurangnya 459 nyawa dan mencederakan lebih 4,000 orang, menurut WHO.
"Selain jumlah kematian dan kecederaan yang disebabkan oleh konflik itu sendiri, WHO menjangkakan akan ada lebih banyak kematian akibat wabak, kekurangan akses kepada makanan dan air serta gangguan kepada perkhidmatan kesihatan penting, termasuk imunisasi," kata Ketua Pengarah WHO, Tedros Adhanom Ghebreyesus.
Tedros menambah hanya 16% daripada kemudahan kesihatan berfungsi di ibu negara Sudan.
"WHO menganggarkan bahawa satu perempat daripada nyawa yang terkorban setakat ini boleh diselamatkan dengan akses kepada kawalan pendarahan asas. Tetapi paramedik, jururawat dan doktor tidak dapat mengakses orang awam yang cedera, dan orang awam tidak dapat mengakses perkhidmatan."
Badan kesihatan PBB itu sedang menjalankan penilaian untuk menentukan sama ada rampasan makmal di Khartoum mewakili risiko kepada kesihatan awam.
"Apabila pekerja terpaksa meninggalkan makmal dan orang yang tidak terlatih memasuki makmal itu, sentiasa ada risiko, tetapi risiko terutamanya kepada individu tersebut, pertama sekali, secara tidak sengaja mendedahkan diri mereka kepada patogen – sejenis mikroorganisma," kata Mike Ryan, ketua program kecemasan kesihatan WHO.
Bagaimanapun, ketiadaan air bersih dan vaksin, serta isu sanitasi lain, mewakili risiko utama kepada rakyat Sudan, tambahnya.


Disney tamatkan perkhidmatan 7,000 pekerja minggu ini

Gergasi hiburan Amerika Syarikat (AS) Walt Disney akan mula mengeluarkan notis pemberhentian untuk lebih 7,000 kakitangan minggu ini, lapor Xinhua yang memetik Variety, pada Isnin.
Ketua Eksekutif Disney Bob Iger mengesahkan perkara berkenaan menerusi memo bahawa pemberhentian dilaksanakan dalam tiga peringkat.
Selepas minggu ini, peringkat kedua membabitkan "lebih banyak" pekerja diberhentikan pada April dan peringkat terakhir akan berlaku "sebelum permulaan musim panas" menurut laporan itu.
Iger berkata Disney telah membuat "keputusan sukar" untuk mengurangkan tenaga kerja dan dilihat sebagai "sebahagian daripada penjajaran semula syarikat, termasuk langkah penjimatan kos untuk mewujudkan pendekatan yang lebih berkesan, diselaraskan dan diperkemas".
Disney mengumumkan penamatan perkhidmatan 7,000 pekerja pada 8 Februari. yang mewakili sekitar 3.2% daripada 220,000 pekerjanya di seluruh dunia.
Syarikat itu menyasarkan penjimatan kos AS$5.5 bilion, termasuk penjimatan kandungan sebanyak AS$3 bilion.


‘Mentaliti’ guru tak terima tawaran mengajar di Sabah, Sarawak

Syamimi (bukan nama sebenar) gembira apabila mendapat tahu namanya tersenarai dalam pengambilan guru secara "one-off" di bawah Kementerian Pendidikan (KPM) pada 2021 menyifatkan ianya sebagai peluang baru untuk membina kerjaya dan kehidupan.
Selepas beberapa ketika, dia dimaklumkan tentang tarikh pengumuman penempatan mengajar dan semakannya mendapati dia perlu melaporkan diri ke sebuah pejabat pendidikan daerah di Sarawak.
"Saya takut dan bimbang kalau dihantar bekerja di dalam kawasan pedalaman dan hutan.
"Tak mahu fikir panjang dan terus rasa was-was, saya putuskan tak pergi dan tolak tawaran mengajar," katanya kepada MalaysiaNow.
Sebelum ini, data KPM mendapati 222 orang daripada 3227 guru "one-off" tidak melaporkan diri selepas ditawarkan penempatan ke Sarawak.
Ketika ditanya sama ada dia bersedia untuk dihantar ke Sabah atau Sarawak sewaktu ditemu duga oleh KPM, Syamimi mengatakan dia bersedia kerana tidak menyangka sememangnya akan dihantar bekerja ke negeri itu.
"Ramai di antara guru-guru lantikan 'one-off' sebutkan bahawa mereka yang berasal dari Sarawak sahaja akan dihantar mengajar ke Sarawak.
"Sebab itu pada awalnya saya yakin tak akan dihantar ke sana."
Menurut jawapan KPM di Parlimen awal Mac, guru kelahiran Sarawak diberikan keutamaan untuk ditempatkan di negeri kelahiran mereka berdasarkan kekosongan perjawatan dan keperluan opsyen.
Bagi pembangunan profesionalisme guru baru, KPM melaksanakan Program Pembangunan Guru Baru untuk membimbing dan membantu secara profesional dan berstruktur bagi membolehkan guru baru mengadaptasi persekitaran, budaya dan komuniti sekolah.
Gambaran terhadap Sarawak dan Sabah
Sementara itu, seorang guru penolong kanan (pentadbiran) yang mempunyai baki dua tahun perkhidmatan sebelum bersara wajib yang mahu dikenali sebagai Hussien berkata, trend guru di Semenanjung menolak penempatan ke Sabah dan Sarawak bukan satu perkara yang luar biasa.
Selama lebih tiga dekad dalam profesion itu, Husein berkata terdapat banyak alasan dan masalah yang berakar umbi di mana ianya perlu penelitian yang rapi oleh KPM dan paling penting, di pihak masyarakat juga.
Pertama, katanya, segelintir guru tanpa mengira lantikan tetap atau "one-off" berhak untuk menolak tawaran mengajar disebabkan kekangan yang jelas.
Antaranya, masalah kewangan untuk mula berhijrah ke Sabah dan Sarawak.
Masalah akan timbul kerana belanja yang tinggi seperti tiket penerbangan, sewa hotel sebelum melapor diri di pejabat pendidikan dan duit pendahuluan rumah sewa bagi sekolah yang tiada kuarters guru.
"Kemudian, kena lihat pula kebanyakan guru-guru lantikan 'one-off' ini mereka yang dah berkeluarga dan penghujung usia 20an.
"Apabila anak-anak masih kecil dan usia perkahwinan masih awal, mereka sukar untuk buat keputusan berpindah sebab 'support system' masih lemah," katanya kepada MalaysiaNow.
Menurut Hussein, dia dihantar mengajar ke salah sebuah daerah di Sarawak pada 1989 ketika berusia 24 tahun.
Dia yang berasal dari Kajang, Selangor berkata hanya tuhan sahaja tahu apa yang bermain dalam hati dan fikirannya ketika pertama kali menjejak kaki ke lapangan terbang di Kuching.
"Tanpa mentaliti yang betul dan tepat, saya mungkin tersungkur lebih awal.
"Apa yang kita baca dan tengok sekarang ini adalah masalah mentaliti dalam kalangan guru-guru."
Selepas berdekad lamanya berada di Sarawak, Hussein selalu menjadi rujukan rakan-rakan dan orang KPM sekiranya ada guru yang sangsi untuk datang ke negeri itu.
Katanya, dia pernah berjumpa dengan pelbagai jenis mentaliti termasuk mereka yang masih percaya bahawa apabila mengajar di Sarawak akan tinggal di dalam pondok atau di bawah pokok.
Ada juga yang masih menganggap mereka perlu mencari makanan sendiri seperti bela ayam, cari sayur di hutan atau tangkap ikan.
"Inilah masalahnya. Mereka masih hidup dalam mentaliti sedemikian.
"Mereka boleh sahaja bayangkan orang Sarawak minum di Starbucks atau makan ayam di KFC tapi mereka mungkin lebih bahagia dengan mentaliti itu," katanya sambil menambah KPM tidak boleh dipersalahkan dalam trend guru menolak tawaran kerja di kedua-dua negeri itu.
Katanya, tidak dinafikan masih ada beberapa kawasan dalam Sarawak yang belum membangun dan sukar diakses dengan kemudahan jalan raya yang baik.
Bagaimanapun, kata Hussein pihak sekolah sama sekali tidak akan "membuli" guru baru sebaliknya memberikan mereka masa untuk bersedia sebelum datang ke sekolah.
Dia sendiri sebagai guru dan pentadbir pernah meminta guru baru mengajar lewat dua minggu sehingga dia selesaikan semua urusan rumah tangga seperti pengasuh anak, kenderaan untuk berulang alik dan rumah sewa berdekatan sekolah.
Selain itu, Hussein menegaskan mereka yang dari peringkat awal lagi sudah was-was atau takut dihantar bekerja ke mana-mana negeri sebenarnya tidak boleh atau belum bersedia menjadi penjawat awam.
Ini kerana katanya, rata-rata pekerjaan dalam sektor awam tidak pernah menjanjikan mereka boleh bekerja di lokasi idaman masing-masing.
Jika dihantar juga mungkin kerana nasib atau kebetulan selain hubungan dengan orang dalaman di jabatan kerajaan.
"Baiklah, andai kata anda berasal dari Johor dan dihantar mengajar juga di Johor. Baguslah.
"Tapi anda sendiri akan tengok, demografi anak murid semuanya bukan terdiri daripada orang Johor.
"Ada yang ibu bapanya orang Selangor, ada orang Sabah. Sebab apa? Mak ayah mereka pun dihantar bekerja ke sana. Jadi cikgu atau polis ataupun jururawat."
Pada 2021 sewaktu sesi persekolahan mula beralih secara fizikal, Hussien akhirnya berpindah mengajar ke Semenanjung dan hidup bersama kedua ibu bapanya berusia 79 dan 74 tahun.
Dia berharap, KPM mampu mencari mekanisme atau kaedah paling berkesan dalam meneliti permasalahan itu supaya tidak wujud jurang yang semakin luas dalam pendidikan anak-anak bangsa yang dibezakan hanya kerana masalah mentaliti.
"Ini juga sukar untuk KPM kerana mentaliti payah nak dikesan sewaktu temu duga.
"Yang kita jumpa hanyalah janji manis, saya boleh dan saya bersedia."


Peguam Siti Bainun dikecam di media sosial, sokongan terhadap #JusticeforBella meningkat

Kes perbicaraan penganiayaan dan pengabaian remaja sindrom down dikenali sebagai Bella mendapat perhatian lebih ramai pihak termasuk kerabat diraja dan selebriti ternama selepas tular beberapa klip video berdurasi pendek yang menunjukkan peguam tertuduh memberi pandangannya berhubung perbicaraan yang sedang berjalan.Salah seorang peguam kepada pengasas Rumah Bonda, Siti Bainun Ahd Razali, Hafidzah Hassan menerima kecaman ramai pihak selepas tampil menyatakan masih terlalu awal untuk masyarakat membuat sebarang andaian dan spekulasi terhadap anak guamnya memandangkan tidak semua rakyat Malaysia menyaksikan sendiri proses perbicaraan yang berlangsung di mahkamah.Kenyataan itu menerima kritikan bertali arus mengatakan beliau sebagai peguam yang tidak beretika selain risiko mendedahkan peguam itu kepada penghinaan terhadap mahkamah kerana membuat ulasan peribadi berkaitan kes yang diwakilinya.Malah, peguam tersebut juga didapati memaparkan sebahagian pemeriksaan balas antara peguam dan saksi pendakwaan kelima.Bagaimanapun, semakan MalaysiaNow mendapati ianya sudah dipadam akan tetapi hantaran asal itu masih boleh dilihat menerusi sejarah suntingan di media sosial.Perkembangan ini menyaksikan senario kerjaya dan kredibiliti profesion peguam yang disanjung tinggi dalam kalangan masyarakat turut dipersoalkan ramai pihak.Sebelum itu, tular sekeping foto menunjukkan barisan peguam yang mewakili Siti Bainun di luar bilik perbicaraan sehingga mencetuskan rasa tidak puas hati masyarakat.Ini susulan reaksi gembira dalam kalangan peguam-peguam tersebut disifatkan pengguna media sosial sebagai tidak berperikemanusiaan dan tidak menghormati nasib Bella yang sedang menderita kesakitan akibat penderaan oleh tertuduh.Rata-rata pengguna maya mempersoal mengapa 10 orang peguam diperlukan oleh Siti Bainun di mahkamah untuk berdepan pendakwaan daripada seorang remaja kurang upaya seperti Bella.Malah, ramai juga yang mempertikaikan kemampuan Siti Bainun membayar kos guaman terhadap semua peguamnya sedangkan dirinya tidak mempunyai kerja tetap.Bagaimanapun, dakwaan tersebut dijawab oleh Hadfizah mengatakan dirinya mewakili Siti Bainun secara “pro-bono” atau tidak menerima bayaran, satu kenyataan yang menimbulkan lebih banyak kritikan dan perdebatan umum.“Lebih baik wakili adik Bella yang tidak ada ibu ayah berbanding orang yang disebut saksi suka mendera dan panas baran,” tulis pengguna dengan nama Bintu Salmi di ruangan komen Facebook Hadfizah Hassan.Ada juga yang menyelar tindakan Hafidzah yang mewakili tertuduh supaya tidak mencampuri perbincangan umum dan bertindak profesional seperti peguam-peguam lain yang pernah mengendalikan kes-kes perbicaraan ternama dan berprofil tinggi.Namun, bagi Hafidzah, menyatakan tindakannya mewakili tertuduh adalah wajar kerana dia lebih mempercayai cerita, bukti, dokumen dan kronologi yang disampaikan oleh tertuduh.Kenyataan itu menimbulkan rasa kurang senang dalam kalangan pengamal undang-undang yang merasakan peguam tidak boleh terlalu mengambil pusing kata-kata masyarakat terhadap kes yang sedang dibicarakan.Beberapa individu yang memperkenalkan diri sebagai peguam mula membuat hantaran pandangan masing-masing terhadap kenyataan Hafidzah yang dianggap menyinggung perasaan mereka sebagai peguam.Antara yang ditegur adalah, peguam tidak boleh memakai pakaian rasmi kerjaya itu, iaitu jubah hitam semasa membuat hantaran di media sosial seperti TikTok.Selain itu, ramai juga yang menyuarakan rasa tidak senang apabila melihat masyarakat memperlekeh kerjaya tersebut sejak Hafidzah lantang menyuarakan pandangan peribadinya di media sosial.Sementara itu, satu gerakan dikenali sebagai #justiceforBella mula memenuhi media sosial dalam tempoh yang amat singkat, sehingga meraih perhatian ramai pihak termasuk Tunku Mahkota Johor (TMJ) Tunku Ismail Sultan Ibrahim yang menawarkan khidmat peguamnya secara percuma sebagai pemerhati bagi perbicaraan kes penderaan remaja tersebut.Tunku Ismail turut memaklumkan, pihaknya akan segera menghubungi Menteri Pembangunan Wanita, Keluarga dan Masyarakat Rina Harun untuk bertanya mengenai tawaran tersebut.Nasib malang yang menimpa Bella turut diberi perhatian dan simpati oleh isteri TMJ, Che Puan Besar Khaleeda Bustamam yang menyuarakan kekesalan dan kekecewaannya terhadap nasib remaja itu.“Saya kecewa dan letih melihat si pengecut yang berfikir mereka boleh buat apa sahaja terhadap kanak-kanak tidak berupaya dan fikir mereka akan terlepas.“Kamu boleh berselindung di sebalik barisan peguam kamu tetapi akhirnya karma akan tiba pada waktunya di dunia mahupun akhirat,” katanya di Twitter.Siti Bainun, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju, Kuala Lumpur antara Februari dan Jun 2021.Beliau bagaimanapun tidak mengaku bersalah atas kedua-dua pertuduhan.Menurut keterangan saksi di mahkamah, antara penderaan yang dihadapi Bella termasuk dipaksa makan najis sendiri, dibogelkan, diikat dan dibaringkan sebelum dicurahkan air panas dari mesin penapis air pada bahagian tertentu di badan mangsa.Perbicaraan kes ini bersambung pada Rabu.


Kanada siasat TikTok, bimbang ia kumpul data rakyat

Kanada pada Khamis melancarkan siasatan terhadap gergasi media sosial TikTok di tengah-tengah kebimbangan syarikat induk dari China mengumpul data mengenai warga Kanada.
Pengumuman itu dibuat selepas tuntutan mahkamah di Kanada dan Amerika Syarikat telah diselesaikan, lapor Agensi Anadolu.
Menurut pesuruhjaya privasi dalam satu kenyataan, langkah itu juga diambil susulan banyak laporan media berkaitan pengumpulan, penggunaan dan pendedahan maklumat peribadi di TikTok.
Pesuruhjaya persekutuan ingin memastikan bahawa TikTok "mematuhi" peraturan privasi Kanada.
Pesuruhjaya juga akan menyiasat sama ada "persetujuan telah diperoleh untuk pengumpulan, penggunaan dan pendedahan maklumat peribadi."
"Sebahagian pengguna TikTok adalah golongan muda. Memandangkan kepentingan melindungi privasi kanak-kanak, siasatan itu akan memberi tumpuan khusus pada amalan privasi TikTok kerana ia berkaitan dengan pengguna yang lebih muda, termasuk sama ada syarikat itu mendapat kebenaran yang sah daripada pengguna ini untuk sebarang pengumpulan, penggunaan dan pendedahan maklumat peribadi mereka,” menurut pesuruhjaya itu dalam satu kenyataan.
Sementara itu, jurucakap TikTok memberitahu Global News bahawa "privasi dan keselamatan komuniti TikTok sentiasa menjadi keutamaan."


MoU kerajaan Anwar terbatal jika ada pihak tarik diri, kata penganalisis

Perjanjian persefahaman (MoU) yang ditandatangani pada Jumaat oleh parti-parti yang membentuk kerajaan campuran berisiko untuk terbatal pada bila-bila masa jika ada pihak yang menarik diri, menurut penganalisis politik.
Kartini Aboo Talib dari Universiti Kebangsaan Malaysia berkata, ini kerana sifat asas MoU adalah perjanjian yang terbentuk daripada persefahaman pihak-pihak terlibat.
"Jika tiada persefahaman tidak perlu meneruskan perjanjian yang jelas bersifat zalim.
"Jika terbatal, maka undi percaya kepada kepimpinan Perdana Menteri Anwar Ibrahim boleh dipersoalkan dan boleh dicabar," katanya kepada MalaysiaNow.
Ketua-ketua gabungan yang membentuk kerajaan campuran menandatangani sebuah MoU yang mana ia menghapuskan hak individu ahli-ahli Parlimen untuk bebas mengundi di Dewan Rakyat.
Gabungan tersebut ialah Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) GRS dan Warisan.
Katanya, kerajaan dibentuk dengan andaian semua pihak yang bersetuju akan memimpin secara kolektif.
Namun usul undi percaya kepada perdana menteri dan sokongan terhadap Rang Undang-Undang Perbekalan boleh diterima selagi ia tidak memberi impak kepada ahli-ahli Parlimen sehingga hilang kerusi.
"Meletakkan syarat ini tidak betul," katanya merujuk kepada klausa 4 MoU tersebut yang menyatakan ahli-ahli Parlimen parti dianggap mengosongkan kerusi mereka jika gagal mengundi usul percaya, berdasarkan perkara 49(A) Perlembagaan Persekutuan.
Menurut Kartini, syarat klausa 4(b) dalam MoU itu juga melanggar Perkara 48 Perlembagaan Persekutuan berkenaan syarat kehilangan kelayakan jawatan ahli Parlimen.
Menurut beliau, klausa itu boleh dianggap despotik dan mendorong ke arah pemerintahan diktator.
Sementara itu, pengamal undang-undang Nizam Bashir berkata, wakil rakyat memiliki tanggungjawab berperlembagaan untuk membentangkan pendirian bagi rakyat yang diwakili mereka.
"Tanggungjawab ini, dalam pandangan saya, mengatasi apa-apa  yang diperuntukkan di dalam mana-mana MoU.
"Apa-apa kekangan atas tanggungjawab berperlembagaan tersebut, khususnya jika ia membelakangkan kepentingan rakyat, tidak boleh dihujahkan sebagai konsisten dengan Perlembagaan Persekutuan," katanya kepada MalaysiaNow.
Beliau merujuk kepada Artikel 49A(1) Perlembagaan Persekutuan yang baru dipinda.
Ia digubal bagi menghalang ahli-ahli Parlimen daripada bertukar parti namun tidak menghalang seseorang anggota Dewan Rakyat daripada mengundi bertentangan dengan parti sendiri.
Menurut fasal tersebut, seseorang wakil rakyat hendaklah berhenti menjadi anggota Dewan Rakyat dan mengosongkan kerusi jika melepaskan keanggotaan parti atau,  menyertai parti politik jika seseorang itu menang sebagai wakil rakyat bebas.
Ia turut menyatakan keahlian dalam Dewan Rakyat tidak terbatal sekiranya partinya dibubarkan atau dibatalkan, dipilih menjadi speaker Dewan Rakyat atau dipecat daripada parti.
Namun bagi pakar undang-undang dari Taylor University, Wilson Tay, MoU itu tidak mengambil hak berpendirian ahli Parlimen namun parti-parti dibenarkan mengambil tindakan terhadap ahli-ahli Parlimen.
"Ia mengenai hal dalaman disiplin parti, bukan hak-hak ahli Parlimen," katanya.
Katanya, dalam konteks akta anti lompat parti, Ketua Hakim Negara Tengku Maimun Tuan Mat baru-baru ini menyatakan bahawa akta itu tidak menghalang kebebasan berpersatuan dalam kes empat Ahli Dewan Undangan Negeri (DUN) Pulau Pinang.


Kes harian Covid-19 menurun ke paras bawah 5,000

Malaysia merekodkan kes baru sebanyak 4,782 menjadikan kes keseluruhan Covid-19 meningkat sebanyak 2,436,498 kes.MENYUSUL LAGI


Pesaing Muhyiddin mesti miliki alternatif tangani Covid-19, kata penganalisis

Seorang penganalisis politik yang dilihat rapat dengan Pakatan Harapan (PH) mengatakan sesiapa yang mahu menggantikan Perdana Menteri Muhyiddin Yassin mesti memiliki alternatif lebih baik untuk menangani Covid-19.Ahli sains politik, Wong Chin Huat berkata, pengkritik-pengkritik Muhyiddin seperti Pengerusi PH Anwar Ibrahim sehingga kini masih belum mengemukakan cadangan yang konkrit untuk membebaskan negara daripada pandemik.“Sesiapa yang ingin ganti Muhyiddin, bukan sahaja Anwar, tetapi Hishammuddin Hussein, Azmin Ali dan Shafie Apdal mesti menawarkan alternatif,” katanya kepada MalaysiaNow.“Kritik atas apa yang salah itu senang, tapi alternatif yang boleh membawa pembetulan adalah pengukurnya, pengukur ketokohan pemimpin sebenar.”Kenyataan ini dikeluarkan ketika cakap-cakap mengenai kerajaan Perikatan Nasional (PN) akan digulingkan timbul menjelang pembukaan Parlimen yang akan berlangsung tidak lama lagi.Pejabat Perdana Menteri (PMO) pada Isnin mengatakan kerajaan bersetuju untuk menasihati Yang di-Pertuan Agong supaya persidangan khas Dewan Rakyat bagi penggal ketiga diadakan selama lima hari mulai 26 hingga 29 Julai dan 2 Ogos depan.PMO turut mengumumkan penetapan 3 hingga 5 Ogos depan untuk sidang Dewan Negara.Wong berkata, walaupun terdapat cadangan dari Anwar dan pemimpin PH tentang bagaimana menangani pandemik, malangnya ia tidak menumpukan kepada perkara dasar.Katanya, ini dapat dilihat dalam teks ucapan Anwar pada 30 Jun lalu yang bertajuk “Laporan Covid-19 dan Situasi Kewangan Rakyat”.“Anwar dan PH ada sediakan kritikan tapi perkara dasar tidak menjadi tumpuan utama. Malah jauh di belakang,” katanya.Wong berkata jika kerajaan PN tumbang sekalipun, kegembiraan rakyat mungkin tidak berpanjangan sekiranya kerajaan baru yang ditubuhkan tidak mempunyai dasar dan strategi yang jelas dalam memulihkan negara pasca pandemik Covid-19.“Saya bukanlah nak mempertahankan Perdana Menteri Muhyiddin Yassin. Sebagai salah seorang daripada 30 juta bosnya, saya lega beliau mempunyai terlalu banyak pesaing, baik dari pihak pembangkang mahupun dalam kerajaannya sendiri.“Tetapi apa yang saya mahukan, pesaingan sebenar dan perubahan yang sebenar,” tulis Wong dalam artikelnya yang disiarkan portal Malaysiakini baru-baru ini.Dalam tulisannya itu, Wong berkata, adalah mudah untuk mengkritik kerajaan dan menawarkan sedikit demi sedikit alternatif terutamanya apabila tidak perlu bimbang tentang belanjawan.“Ingat tak manifesto ‘kami ingat kami tak boleh menang’ Pakatan Harapan?”“Untuk mana-mana kerajaan baru yang mahu menggantikan kerajaan sedia ada dan membawa perubahan, kita perlukan kerajaan baru mempunyai agenda polisi yang jelas dan koheren yang berbeza dengan kerajaan sekarang, disokong dengan rancangan pragmatik berdasarkan fakta dan angka,” tulis Wong.


Mahkamah benar permohonan Zahid Hamidi buang keterangan saksi

Mahkamah Tinggi hari ini membenarkan permohonan Ahmad Zahid Hamidi untuk mengeluarkan keterangan bersifat ‘pendapat’ dan ‘kesimpulan’ daripada pernyataan saksi pegawai penyiasat dalam perbicaraan kes dihadapi bekas timbalan perdana menteri itu.Hakim Collin Lawrence Sequerah membuat keputusan itu selepas mendapati lapan perenggan dalam pernyataan saksi pegawai penyiasat Suruhanjaya Pencegahan Rasuah Malaysia (SPRM) Fairul Rafiq Hamiruddin bersifat prejudis kepada Ahmad Zahid.“Mahkamah juga bersetuju bahawa apa sahaja yang berbentuk pendapat dan kesimpulan daripada keterangan-keterangan pegawai penyiasat ke-89 itu perlu dikeluarkan secara keseluruhannya.“Perintah ini juga terpakai untuk semua pernyataan saksi pegawai penyiasat lain,” katanya selepas mendengar hujahan dari kedua-dua belah pihak.Terdahulu, peguam Hisyam Teh Poh Teik yang mewakili Ahmad Zahid dalam hujahannya berkata keterangan bertulis pegawai penyiasat SPRM yang secara terus menyatakan Ahmad Zahid telah menerima atau melakukan rasuah sedangkan hanya mahkamah sahaja yang boleh tentukan sama ada sesuatu kesalahan itu dilakukan.“Pada perenggan ke-37 keterangan Fairul Rafiq menyatakan ‘oleh yang demikian, saya menyatakan bahawa tertuduh sebagai menteri dalam negeri yang meluluskan perlantikan Profound Radiance sebagai Pengendali OSC Nepal dan Pakistan telah menerima suapan secara rasuah daripada penama Azlan Shah’.“Maka keterangan ini perlu dikeluarkan daripada penyataan saksi. Malah Azlan Shah Jafril (saksi pendakwaan ke-38) dalam keterangannya telah menyatakan bahawa tidak ada elemen rasuah di dalam pemberiannya yang di mana kaki ceknya ditulis ‘charity’.“Keterangan ini dikategorikan sebagai ‘pendapat’ kerana tiada apa-apa keterangan di hadapan mahkamah ini berkaitan pemberian ini adalah rasuah, selain keterangan ini mendahului mahkamah, keterangan seperti ini adalah ‘inadmissible’ (tidak boleh diterima),” katanya.Timbalan Pendakwa Raya (TPR) Gan Peng Kun dalam hujahannya berkata pernyataan saksi Fairul Rafiq bukan berbentuk pendapat  tetapi berdasarkan siasatan dan bukti yang telah dikumpulkan oleh saksi itu.“Pegawai penyiasat berhak untuk mengemukakan bukti dan terserah kepada mahkamah untuk memutuskan kebolehpercayaan siasatan tersebut,” katanya.TPR Datuk Raja Rozela Raja Toran pula berkata bukti yang diketengahkan pegawai penyiasat tidak boleh dibaca sebagai pendapatnya kerana beliau membuat penilaian berdasarkan apa yang telah diperoleh dalam siasatannya.“Beliau berusaha menghubungkan apa yang diperoleh daripada hasil penyiasatannya. Beliau ke mahkamah dan memberitahu mahkamah mengenai bukti yang diperoleh dan untuk mahkamah menilainya. Tetapi ini tidak menjadikannya (pernyataan) tidak boleh diterima,” katanya.Ahmad Zahid, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.Perbicaraan yang bersambung petang ini akan mendengar keterangan Fairul Rafiq.


Vaksinasi kanak-kanak sukarela, tiada sekatan jika tidak divaksin, kata Khairy

Pemberian vaksin di bawah Program Imunisasi Covid-19 Kebangsaan Kanak-kanak (PICKids) akan dilakukan secara sukarela dan tiada sekatan akan dikenakan untuk kanak-kanak tidak divaksinasi. Menteri Kesihatan Khairy Jamaluddin berkata perkara itu bagi membina keyakinan ibu bapa kerana pihaknya sedar masih terdapat ramai ibu bapa yang mengambil pendekatan tunggu dan lihat sebelum berdaftar untuk PICKids. “Setakat tempahan janji temu dibuka semalam, 15% telah berdaftar. PICKids adalah secara sukarela, untuk memberi masa kepada ibu bapa untuk membuat keputusan yang tepat. “Saya tahu ramai ibu bapa masih bimbang. Tapi tidak mengapa, kita akan terus berikan maklumat terkini kepada mereka,” katanya. Beliau berkata demikian pada sidang media selepas melancarkan PICKids di Hospital Tunku Azizah hari ini.


Indonesia tarik balik pembekuan tenaga kerja ke Malaysia pada 1 Ogos

Indonesia akan menarik balik sekatan kemasukan tenaga kerjanya ke Malaysia berkuatkuasa 1 Ogos, dengan sistem pengambilan sedia ada pekerja perkhidmatan domestik Indonesia (PDI) diintegrasi antara Jabatan Imigresen Malaysia dan Kedutaan Besar Indonesia di Kuala Lumpur.
Menteri Sumber Manusia M Saravanan berkata integrasi sistem itu akan berperanan sebagai saluran tunggal pengambilan dan kemasukan PDI ke Malaysia seperti yang dipersetujui dalam memorandum persefahaman PDI (MOU PDI) sebelum ini.
"Sistem ini akan beroperasi dalam masa tiga minggu lagi di bawah pengawalseliaan Kumpulan Kerja Bersama Malaysia-Indonesia," katanya dalam kenyataan bersama rakan sejawat Indonesia Ida Fauziyah.
Beliau berkata satu projek rintis akan dilaksanakan bagi tempoh tiga bulan sebaik integrasi sistem selesai bagi memastikan sistem saluran tunggal ini beroperasi dengan lancar,
"Oleh yang demikian, pihak Indonesia bersetuju untuk menarik kembali sekatan kemasukan PDI dan Tenaga Kerja Indonesia (TKI) ke Malaysia bermula 1 Ogos," kata Saravanan.
Pada 13 Julai, Indonesia memaklumkan mengenai keputusan membekukan sementara kemasukan semua pekerja negara itu ke Malaysia kerana tidak menggunakan sistem tunggal seperti yang dipersetujui sebelumnya.
Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu OCS menerusi MoU PDI yang dicapai pada April lepas.
Saravanan percaya penyelesaian isu-isu dalam MOU PDI ini akan mendorong kepada kelancaran kemasukan pekerja warga Indonesia ke Malaysia dalam sektor pekhidmat domestik mahupun sektor lain yang dibenar untuk penggajian pekerja warga asing.
Justeru beliau mengingatkan majikan yang mana kuota pekerja warga asing mereka telah diluluskan oleh Kementerian Sumber Manusia untuk segera membuat bayaran levi kepada Jabatan Imigresen Malaysia.
Saravanan berada di Jakarta sempena mesyuarat Kumpulan Kerja Bersama antara Malaysia dan Indonesia sebagaimana yang digariskan dalam MOU PDI yang telah selesai bersidang pada Rabu (27 Julai).
Mesyuarat itu telah membincangkan isu-isu dasar dan teknikal dalam pelaksanaan MOU PDI yang telah ditandatangani pada 1 April 2022.
Terdahulu, Ida berkata persetujuan bersama tentang langkah-langkah yang diperlukan penting untuk memastikan pelaksanaan MoU secara menyeluruh khususnya sistem satu saluran (OCS) .
Sebelum ini, Kumpulan Kerja Bersama itu telah menemui beberapa isu pelaksanaan daripada segi dasar dan teknikal yang boleh menjejaskan pelaksanaan MoU.
"Kami setuju untuk mengambil semua langkah yang diperlukan untuk memastikan norma dan prosedur yang ditetapkan dalam MoU dipatuhi sepenuhnya oleh semua pihak dengan melibatkan agensi atau lembaga berkaitan dalam pemerintahan memasing-masing," katanya.
Beliau berkata keberkesanan pelaksanaan daripada komitmen yang dibuat dalam MoU itu juga penting sebelum Indonesia menghantar semula PDI ke Malaysia Ogos nanti.


Syed Saddiq guna wang sendiri semasa kempen PRU14, kata bekas setiausaha peribadi

Mahkamah Tinggi Kuala Lumpur hari ini diberitahu bahawa Syed Saddiq Syed Abdul Rahman menggunakan wangnya sendiri semasa berkempen sebagai calon Ahli Parlimen Muar dalam Pilihan Raya Umum ke-14 (PRU14) tanpa bantuan kewangan daripada Pemuda Bersatu dan Bersatu.
Bekas setiausaha peribadi kepada Syed Saddiq, Siti Nurul Hidayah, 27, berkata oleh kerana Syed Saddiq menggunakan wangnya sendiri untuk menjayakan program-program bagi kempen dirinya, pasukan Syed Saddiq (Team Saddiq) yang berperanan melakukan gerak kerja khidmat bagi kempen PRU14 ahli politik itu, merancang untuk menganjurkan majlis mengumpul dana bagi membantu perjalanan kempen tersebut.
“Team Saddiq telah berbincang dan merancang mengadakan dua majlis meraih dana iaitu Makan Amal Muo yang diadakan di Muar dan Fund-Raising Battle for Johor di Ampang.
Kami juga berbincang langkah terbaik untuk menguruskan hasil kutipan majlis-majlis tersebut dan berpendapat adalah tidak wajar untuk YB (Syed Saddiq) menggunakan akaun peribadi beliau bagi mengumpul dana sebelum memutuskan untuk menggunakan akaun Maybank perniagaan milik Armada Bumi Bersatu Enterprise (ABBE) bagi tujuan itu,” katanya.
Beliau berkata demikian ketika membacakan pernyataan saksinya pada hari keempat prosiding membela diri Syed Saddiq, yang berdepan empat pertuduhan bersubahat melakukan pecah amanah, salah guna harta dan pengubahan wang haram.
Menurut saksi pembelaan keempat itu, Syed Saddiq telah membelanjakan  RM30,000 bagi menanggung kos-kos penganjuran majlis yang diberikan kepadanya dalam bentuk tunai.
“Sepanjang kempen PRU14 YB Syed Saddiq, saya bertanggungjawab menguruskan semua hal ehwal kewangan dan perbelanjaan yang digunakan untuk kempen tersebut,” katanya.
Sementara itu, Siti Nurul Hidayah bersetuju dengan cadangan Timbalan Pendakwa Raya Muhammad Asyraf Mohamed Tahir bahawa beliau terpilih untuk memasuki Team Saddiq kerana mempunyai hubungan yang rapat dan dipercayai oleh Ahli Parlimen itu.
“Antara tugas saya sebagai setiausaha peribadi YB adalah mengambil gambar dan video beliau ketika beliau melakukan kerja seterusnya dibuat hantaran ke media sosial, menguruskan jadual harian selain menguruskan hal-hal yang berkaitan dengan kewangan beliau,” katanya.
Ketika disoal Muhammad Asyraf sekiranya beliau tahu duit yang dikumpul daripada majlis meraih dana itu telah dipindahkan daripada akaun ABBE ke dalam akaun peribadi dan Amanah Saham Bumiputera (ASB) milik bekas Menteri Belia dan Sukan itu, saksi menjawab: “Tidak”.
Muhammad Asyraf: Saya cadangkan Syed Saddiq tidak pernah beritahu kamu mengenai transaksi pemindahan wang (ke akaun peribadinya) kerana perkara itu salah.
Siti Nurul Hidayah: Tidak setuju.
Saksi turut tidak bersetuju dengan cadangan Muhammad Asyraf bahawa beliau menjadi saksi pembelaan dalam kes ini semata-mata bagi mengelakkan Syed Saddiq dipenjara.
Sementara itu, Siti Nurul Hidayah berkata beliau telah dikasari dan diugut oleh pegawai-pegawai Suruhanjaya Pencegahan Rasuah Malaysia (SPRM) ketika dipanggil memberi keterangan dalam siasatan terhadap Syed Saddiq pada 2020 dan beliau telah membuat laporan polis seterusnya mengadakan sidang media berkaitan kejadian itu.
Syed Saddiq, 30, didakwa bersubahat dengan bekas Penolong Bendahari Armada Bersatu Rafiq Hakim Razali, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Anak kelahiran Johor Bahru itu, didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.
Beliau juga berhadapan dua pertuduhan melibatkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan dihadapan hakim Azhar Abdul Hamid bersambung esok.


‘Malu apa?’ Khairy bidas Najib abai fakta berkenaan vaksin

Khairy Jamaluddin hari ini membidas Najib Razak kerana gagal meneliti fakta berhubung program vaksinasi negara ketika menuduh pelaksanaan program tersebut dijangka akan mengambil waktu lebih lama daripada sasaran.Khairy yang juga menteri penyelaras Program Imunisasi Covid-19 Kebangsaan (PICK) berkata Najib beberapa kali dengan sengaja mengabaikan fakta berkenaan program imunisasi yang diusahakan kerajaan ketika ini.“Sudah beberapa kali saya maklumkan, kadar vaksinasi ini akan meningkat, ia akan meningkat pada Jun, Julai dan Ogos depan.“Dengan unjuran kadar pelaksanaan yang kita sasarkan, saya yakin kita akan dapat selesaikan program vaksinasi pada akhir tahun ini,” kata Khairy pada sidang media secara dalam talian hari ini.Khairy turut berkata Najib membuat tuduhannya berdasarkan kadar vaksinasi ketika ini namun “sengaja mengabaikan” fakta kadar vaksinasi akan terus meningkat dalam tempoh beberapa bulan akan datang.“Dia terus menerus abaikan fakta. Tapi tak pa la, malu apa kan?,” tambah Khairy secara sinis menggunakan slogan terkenal yang dikaitkan dengan Najib di media sosial.Pada Mac lalu, Khairy menafikan dakwaan Najib yang mengatakan Malaysia ketinggalan berbanding negara-negara lain dalam usaha mencapai imuniti kelompok.Beliau menjelaskan kadar perlahan dalam fasa pertama PICK adalah kerana jumlah besar mereka yang diberikan suntikan vaksin adalah dalam kalangan barisan hadapan negara.Khairy turut berkata program vaksinasi negara itu akan terus meningkat sejajar fasa-fasa selepas ini, dengan usaha meningkatkan bilangan pusat vaksinasi selain bekalan vaksin yang diluluskan NPRA.Semalam, dalam sebuah hantaran Facebook Najib berkata kadar vaksinasi ketika ini akan mengambil jangka masa selama 6.1 tahun untuk negara ini mencapai imuniti kelompok yang didakwa paling lembab di Asean walaupun telah dilancarkan sejak tiga bulan lalu.“Duit tabung KWAN sudah korek tapi vaksin masih lambat,” katanya merujuk peruntukan dari Kumpulan Wang Amanah Negara sebanyak RM5 bilion bagi PICK.“Sangat harap program ini akan dipercepatkan dan tidak akan lagi tertunda berulang kali,” katanya.


Jangan buat spekulasi berhubung hantaran Facebook Ismail Sabri, kata Azmin

Menteri Perdagangan Antarabangsa dan Industri Mohamed Azmin Ali berkata, spekulasi tidak harus dibuat berhubung gambar yang dimuat naik Menteri Kanan (Keselamatan) Ismail Sabri Yaakob semalam.“Siapa buat spekulasi? Jangan buat spekulasi,” kata Azmin kepada pemberita di Kuala Lumpur.Menurut Azmin, Ismail dan Ketua Pengarah Kesihatan Dr Noor Hisham Abdullah merupakan jurucakap kerajaan dalam krisis Covid-19.“Sebagai ahli jemaah menteri kita memberikan dukungan yang cukup kuat kepada mereka berdua kerana mereka menggalas tanggungjawab besar dalam memerangi Covid-19.“Kami sebagai satu pasukan, kita selalu mengambil keputusan secara kolektif,” katanya.Semalam Ismail yang juga naib presiden Umno memuat naik gambar meninggalkan pejabat dengan kapsyen: “Saya dah tutup pintu depan tapi…”Hantaran di Facebook itu menimbulkan pelbagai spekulasi termasuk dikatakan bakal meletakkan jawatan dalam masa terdekat.Bagaimanapun dalam satu sidang media secara maya di Kuala Lumpur pagi ini, Ismail menolak spekulasi tersebut.“Saya nak pulang (sudah habis kerja), sebab itu tutup pintu.”


Peruntukan pembiayaan JanaNiaga dijangka cecah RM1.2 bilion, kata menteri kewangan

Peruntukan pembiayaan bagi platform pembayaran digital rantaian bekalan nasional, JanaNiaga, dijangka mencecah RM1.2 bilion, dengan peruntukan tambahan daripada institusi kewangan yang akan menyertainya secara berfasa.Menteri Kewangan, Tengku Zafrul Abdul Aziz berkata bagi memastikan bantuan kepada perusahaan kecil dan sederhana (PKS) dapat diberikan dengan kadar segera, peruntukan sebanyak RM300 juta telah disediakan oleh Export-Import Bank of Malaysia Bhd (EXIM Bank) untuk mengerakkan JanaNiaga.Beliau berkata JanaNiaga, diterajui oleh EXIM Bank dengan penglibatan beberapa institusi kewangan di Malaysia, akan memberi manfaat kepada PKS yang mengalami masalah aliran tunai berikutan tempoh pembayaran invois yang lama, selain memudahkan mereka mendapatkan pinjaman.“Platform JanaNiaga ini berteraskan pembiayaan invois daripada pembekal GLC (syarikat berkaitan kerajaan) menerusi portal digital.“Menerusi sokongan GLC, pembekal PKS akan menikmati kadar pembiayaan serendah 3.5 peratus setahun untuk margin pembiayaan sebanyak 100 peratus, jauh lebih rendah daripada pembiayaan dan kadar biasa,” katanya semasa berucap melancarkan JanaNiaga secara dalam talian pada Khamis.Tengku Zafrul berkata pada peringkat awal, JanaNiaga akan dilaksanakan bersama dengan Petronas dan Telekom Malaysia.Berasaskan purata tempoh invois selama 90 hari, jumlah peruntukan RM1.2 bilion itu akan menyumbang sebanyak RM4.8 bilion setahun kepada kecairan tunai PKS, katanyaBeliau berkata permohonan pembiayaan juga dibuat secara dalam talian dan membolehkan setiap permohonan diluluskan dalam tempoh 24 jam sahaja.Platform JanaNiaga yang diumumkan dalam Belanjawan 2021 merupakan bantuan pembiayaan bagi membantu kedudukan kewangan PKS yang membuat pembekalan kepada kerajaan atau GLC, katanya.Beliau berkata platform pembayaran digital rantaian bekalan nasional, seperti JanaNiaga, memberi faedah besar kepada ekosistem dan telah diguna pakai secara meluas oleh sektor ekonomi negara luar.“Penggunaan platform ini menyokong pemulihan ekonomi jangka panjang dan selaras dengan strategi kerajaan dalam mengutamakan automasi dan pendigitalan serta pengunaan teknologi baharu bagi mempercepat transformasi ke arah ekonomi berpendapatan tinggi,” katanya.


Tempahan vaksin AstraZeneca dibuka adalah palsu, kata JKJAV

Tempahan untuk vaksin AstraZeneca telah dibuka kepada semua orang di Malaysia seperti tular di laman media sosial adalah palsu, demikian menurut Jawatankuasa Khas Jaminan Akses Bekalan Vaksin Covid-19 (JKJAV).Jawatankuasa itu dalam kenyataan malam ini memaklumkan pautan https://www.vaksincovid.gov.my/en/register yang ditularkan itu hanyalah untuk pendaftaran Program Imunisasi Covid-19 Kebangsaan dan bukan untuk vaksin AstraZeneca.Justeru, jawatankuasa itu menasihatkan orang ramai supaya berhati-hati dengan mesej palsu tersebut dan hanya mendapatkan maklumat sahih menerusi laman web atau media sosial mereka di Facebook, Instagram atau akaun @JKJAVMY untuk Twitter.


Kes Covid global lepasi 400 juta jangkitan

Kes Covid-19 global melepasi angka 400 juta pada Selasa, menurut data daripada Johns Hopkins University.Angka kes global berjumlah 400,244,031, dengan 5,761,208 kematian di seluruh dunia, setakat 5.21 petang waktu tempatan (2221 GMT), lapor Xinhua memetik data itu.Amerika Syarikat melaporkan 77,025,027 kes dan 908,262 kematian, kedua-duanya merupakan jumlah tertinggi dunia, menyumbang lebih 19% daripada kes global dan lebih 15% daripada kematian dunia.India mencatatkan jumlah kes kedua terbesar di dunia sebanyak 42,339,611, diikuti Brazil dengan 26,776,692 kes serta jumlah kematian kedua terbesar di dunia sebanyak 634,057.Negara lain yang mencatat lebih 12 juta kes termasuk Perancis, Britain, Rusia dan Turki, manakala negara dengan lebih 200,000 kematian termasuk India, Rusia, Mexico dan Peru, menurut data yang dikumpulkan oleh universiti ituAngka kes global mencapai 100 juta pada 26 Januari 2021, meningkat kepada 200 juta pada 4 Ogos dan melebihi 300 juta pada 6 Januari 2022.


Najib tidak mahu saya masuk campur urusan 1MDB, kata bekas menteri kewangan kedua

Bekas menteri kewangan kedua Ahmad Husni Hanadzlah memberitahu Mahkamah Tinggi Kuala Lumpur semalam bahawa Najib Razak meminta supaya beliau tidak campur tangan dalam hal 1MDB ketika beliau menasihati bekas perdana menteri itu mengenai risiko rancangan 1MDB untuk melabur dalam syarikat PetroSaudi International Ltd .Husni, 70, berkata beliau menyuarakan kerisauan itu pada hujung 2009 sebaik sahaja mengetahui 1MDB membuat pelaburan usaha sama dengan syarikat perkhidmatan dan pengeluaran minyak tersebut daripada pegawai Kementerian Kewangan.“Saya pergi berjumpa dengan Najib di pejabat beliau dan menyatakan kepadanya 1MDB tidak sepatutnya membuat pelaburan usaha sama dengan Petrosaudi kerana syarikat ini masih dalam proses mencari gali minyak. Jadi sekiranya minyak tidak ditemukan, pelaburan tersebut akan hangus.“Saya juga beritahu PM yang 1MDB tiada pengalaman dalam bidang tersebut dan ia sepatutnya diserahkan kepada Petronas tetapi memandangkan beliau memberikan respons sebegitu, saya tidak menjawab lagi,” katanya ketika membacakan pernyataan saksi pada perbicaraan kes rasuah dan pengubahan wang haram yang dihadapi Najib membabitkan dana RM2.3 bilion milik 1MDB.Saksi pendakwaan ke-20 itu turut mengesahkan bahawa pertemuan tersebut hanya berlaku antara mereka berdua dan sejak itu, beliau langsung tidak dilibatkan dalam sebarang keputusan atau dimaklumkan mengenai pelaburan 1MDB.Terdahulu, Husni berkata pada pertengahan 2009, beliau turut menasihati Najib mengenai risiko penubuhan 1MDB apabila mengetahui kerajaan sudah memutuskan untuk mengambil alih syarikat itu daripada kerajaan Terengganu melalui Lembaga Pelaburan Terengganu (TIA).“Saya berjumpa dengan Najib di pejabatnya untuk memberitahu 1MDB tidak sepatutnya ditubuhkan tanpa kajian kebolehlaksanaan. Tujuan kajian kebolehlaksanaan adalah untuk membuat penilaian secara praktikal bagi cadangan sesuatu projek serta risiko dari segi perniagaan dan kewangan.“Kajian ini sangat penting bagi memastikan pelaburan 1MDB akan mendatangkan keuntungan kepada kerajaan. Bagaimanapun, apabila saya memberitahu PM mengenai risiko berkenaan, beliau hanya menjawab ‘saya akan teruskan’. Jadi saya tidak jawab apa-apa lagi,” katanya.Saksi itu juga berkata pada awal tahun 2015, Najib telah memanggilnya untuk menyelesaikan masalah 1MDB yang dikatakan sarat dengan hutang yang tinggi, bagaimanapun beliau tidak bersetuju kerana tidak pernah terlibat dengan urusan syarikat tersebut.“Apabila terus didesak oleh Najib untuk menjalankan tugas itu, saya telah bertemu dengan Menteri di Jabatan Perdana Menteri Wahid Omar supaya beliau mengambil alih tetapi Wahid juga tidak bersetuju,” katanya.Menurut Ahmad Husni, beliau bersama setiausaha sulitnya Imran Yasin Mohd Yusof telah merangka “Pelan Rasionalisasi 1MDB” dan antara tugas utamanya ialah mendapatkan maklumat berkaitan kedudukan kewangan, aset, senarai tanggungan hutang semasa dan pelaburan syarikat itu. “Peranan saya dan Imran Yasin adalah setakat merangka pelan sahaja tetapi pelaksanaan adalah di bawah tanggungjawab pengurusan 1MDB dan saya tidak terlibat langsung.“Berdasarkan kandungan penyata kewangan yang saya peroleh, saya dapati hutang 1MDB pada 20 Mei 2015 adalah sebanyak RM48.571 bilion manakala aset syarikat itu berjumlah RM49.895 bilion,” katanya.Najib, 68, berdepan empat pertuduhan menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung esok.


Muhyiddin ikrar bantu PM dalam MPN tanpa sebarang imbuhan

Muhyiddin Yassin berikrar untuk membantu Perdana Menteri Ismail Sabri Yaakob tanpa sebarang imbuhan di atas lantikan beliau sebagai pengerusi Majlis Pemulihan Negara (MPN) bertaraf menteri bagi meneruskan usaha memulihkan negara daripada impak pandemik Covid-19.“Saya berbesar hati menerima pelantikan ini dan akan menjalankan tugas secara sukarela tanpa apa-apa imbuhan.“Saya dan anggota MPN akan berperanan membantu perdana menteri dan kerajaan pimpinan beliau membawa Malaysia melalui fasa-fasa pemulihan sepertimana yang telah digariskan dalam Pelan Pemulihan Negara,” katanya dalam sebuah kenyataan hari ini.Menurut Muhyiddin, ruang lingkup tugas beliau termasuk menyokong pelaksanaan Program Imunisasi Covid-19 Kebangsaan (PICK), memudah cara pembukaan sektor-sektor ekonomi, sosial, pendidikan dan keagamaan serta mewujudkan kesedaran masyarakat terhadap pematuhan kepada norma baru kehidupan selaras dengan peralihan pengurusan Covid-19 yang akan memasuki fasa endemik.Beliau berkata lantikan beliau sebagai pengerusi MPN merupakan suatu amanah ketika negara berada krisis pandemik ketika ini.“Ia (bagi) meneruskan segala usaha dan perancangan yang telah dimulakan sebelum ini untuk memulihkan negara daripada kesan wabak Covid-19,” katanya.Terdahulu, Ketua Setiausaha Negara Mohd Zuki Ali hari mengumumkan pelantikan Muhyiddin sebagai pengerusi MPN (MPN) bertaraf menteri.Sebelum ini, ketika masih berkhidmat sebagai perdana menteri, Muhyiddin turut mempengerusikan MPN dalam usaha berdepan impak pandemik Covid-19.Beliau mempengerusikan MPN sehingga hari peletakan jawatan pada 16 Ogos lalu berikutan kehilangan sokongan majoriti di Dewan Rakyat apabila lebih sepuluh ahli Dewan Rakyat Umno diketuai bekas perdana menteri Najib Razak dan Presiden Umno Ahmad Zahid Hamidi menarik sokongan terhadap beliau.


Zainab bukan isteri saya, kata ahli Parlimen didakwa terlibat skandal LCS

Bekas timbalan menteri pertahanan Abd Latiff Ahmad hari ini menafikan beliau adalah suami kepada wanita yang dinamakan oleh penyiasat berhubung penglibatannya dalam syarikat meragukan yang menerima jutaan dolar berkait projek kapal tempur pesisir (LCS).
“Saya menegaskan bahawa Zainab Mohd Salleh bukan isteri saya seperti mana yang dinyatakan dalam berita tersebut,” kata Latiff yang merupakan ahli Parlimen Mersing dan menteri di Jabatan Perdana Menteri dalam sebuah kenyataan ringkas.
Beliau turut menyatakan kesediaan untuk memberi kerjasama penuh sekiranya pihak berkuasa ingin menjalankan siasatan lanjut berkenaan perkara itu.
Terdahulu, MalaysiaNow memetik sumber yang rapat dengan audit  forensik berhubung kontrak berbilion ringgit itu, di mana ia mengatakan Zainab sebagai isteri kepada Latiff.
Dalam laporan itu, wanita tersebut dinamakan sebagai salah seorang daripada pemilik Soumarin Armada Ltd, sebuah syarikat yang mempunyai alamat perniagaan di Paris namun pembayaran kepadanya dibuat di Singapura.
Sousmarin adalah salah satu syarikat yang terlibat dengan kontrak bernilai RM9 bilion oleh syarikat milik kerajaan Boustead Naval Shipyard (BNS) bagi membina enam kapal tempur yang gagal disiapkan.
MalaysiaNow turut melaporkan nama Zainab turut dikaitkan dengan satu lagi syarikat yang menerima transaksi jutaan dolar bagi projek LCS melalui beberapa akaun mencurigakan di luar negara.
Sumber berkata syarikat itu, Alizes marine Ltd di daftarkan di Malta dan Labuan di bawah nama yang sama, dan ia beroperasi tanpa pejabat sebenar sebelum pendaftarannya dibatalkan antara 2015 dan 2019.
Latiff dan Zainab juga merupakan pemegang taruh dalam Mega P Sdn Bhd, anak syarikat konglomerat pertahanan, Ameris France.
Penelitian terkini menunjukkan Zainab kini memegang keseluruhan 350,002 saham dalam syarikat tersebut.


Presiden Korea Selatan mohon maaf insiden rempuhan Itaewon

Presiden Yoon Suk-yeol memohon maaf kepada rakyat Korea Selatan pada Isnin atas insiden rempuhan maut di Itaewon dan akan memastikan siasatan menyeluruh dilaksanakan bagi memastikan mereka yang bersalah perlu bertanggungjawab.
Yoon mengemukakan permohonan maaf itu semasa sesi mesyuarat bagi mengkaji kawalan kumpulan dan peraturan keselamatan lain susulan tragedi yang mengorbankan 156 nyawa pada 29 Oktober, lapor Yonhap.
“Saya tidak berani membandingkan diri saya dengan ibu bapa yang kehilangan anak mereka, tetapi sebagai presiden yang sepatutnya melindungi nyawa dan keselamatan rakyat, saya turut berduka.
"Saya memohon maaf kepada keluarga yang berduka dan seluruh negara," katanya.
Kenyataan itu dilihat sebagai permohonan maaf rasmi pertamanya kepada negara, meskipun sebelum ini beliau turut menzahirkan pemohonan maaf semasa upacara keagamaan bagi memperingati mangsa tragedi.
Yoon mengulangi gesaannya kepada kerajaan untuk menangani akibat daripada tragedi itu dengan cara bertanggungjawab dan menambah baik peraturan keselamatan sedia ada untuk menjadikan negara lebih selamat.
"Saya akan memastikan kebenaran dirungkai secara menyeluruh berhubung tragedi ini dan mendedahkan proses itu kepada orang ramai secara telus tanpa sebarang keraguan,” katanya.
Mesyuarat pada Isnin itu turut dihadiri perdana menteri, menteri kewangan, menteri dalam negeri, anggota-anggota Kabinet yang lain dan pakar awam mengenai isu bencana dan keselamatan serta polis barisan hadapan dan bomba termasuk penggubal dasar.


Pendekatan holistik perlu diambil tangani pertumbuhan terbantut kanak-kanak

Persatuan Pengguna Pulau Pinang (CAP) mengalu-alukan langkah Menteri Kesihatan Khairy Jamaluddin bahawa satu jawatankuasa khas akan ditubuhkan untuk membanteras pelbagai masalah pemakanan dalam kalangan kanak-kanak terutamanya masalah bantut.
Kanak-kanak terbantut akibat kekurangan pemakanan yang kronik adalah berita yang amat membimbangkan di negara kita, yang mendakwa menikmati pertumbuhan ekonomi yang pesat, pembangunan,peningkatan dalam status sosioekonomi dan sistem penjagaan kesihatan.
Menurut Kaji Selidik Kesihatan dan Morbiditi Kebangsaan (NHMS) 2016, kadar terbantut di Malaysia adalah kira-kira 21%. Ini adalah tiga kali ganda lebih tinggi daripada keseluruhan kelaziman 7% tahun itu di negara berpendapatan sederhana di mana Malaysia adalah satu daripadanya.
Menurut kajian itu, bilangan kanak-kanak terbantut di bawah umur lima tahun telah meningkat dari 17.7% pada 2015, kepada 21.8% pada 2019.
Keadaan sekarang boleh menjadi lebih teruk kerana keluarga berpendapatan rendah yang terjejas oleh krisis Covid-19 tidak mempunyai wang yang mencukupi untuk membeli makanan apa lagi makanan berkhasiat untuk anak-anak mereka.
Menurut laporan daripada Families on the Edge Project yang dikendalikan bersama oleh Unicef dan UNFPA mendapati terdapat kemerosotan kualiti pemakanan dalam keluarga berpendapatan rendah.
Bantut, merupakan kegagalan tumbesaran yang biasa berlaku pada kanak-kanak kecil,  disebabkan oleh pemakanan dan jangkitan yang lemah dan bukannya faktor genetik.
Kegagalan pertumbuhan ini berkait rapat dengan kemiskinan yang menyekat akses kepada kuantiti dan kualiti makanan yang mencukupi, air bersih dan sanitasi serta penjagaan kesihatan utama yang berkualiti.
Kemiskinan dan bantut adalah dua faktor yang boleh menjejaskan  perkembangan minda kanak-kanak  termasuk fungsi kognitif.
Malaysia telah meratifikasi Konvensyen mengenai Hak Kanak-kanak (CRC) oleh itu keselamatan makanan dan kesihatan kanak-kanak adalah tanggungjawab negara.
Kerajaan perlu membangunkan pendekatan holistik terhadap pemakanan, dan tidak hanya melihat dari sektor kesihatan sahaja.
Program pemberian makanan sekolah boleh membantu kanak-kanak yang kekurangan zat untuk pulih daripada terbantut, seperti program pemakanan sekolah kebangsaan India yang membantu kanak-kanak pulih daripada penurunan pertumbuhan.
Di Peru, program pemakanan kebangsaan, seperti "Qali Warma" dan "Vaso de Leche" (Segelas Susu) membantu kanak-kanak yang terbantut akibat krisis makanan untuk pulih.
Program pemindahan tunai bersyarat yang menyediakan insentif kewangan kepada isi rumah miskin untuk melabur dalam kesihatan kanak-kanak boleh membantu memerangi kanak-kanak kekurangan pemakanan.
Contoh program seperti itu di Peru ialah "Juntos" (Bersama) yang memerlukan kanak-kanak di bawah umur lima tahun dalam keluarga yang menerima sokongan mesti menghadiri kemudahan kesihatan untuk penjagaan kesihatan dan pemakanan yang komprehensif.
Di mana melibatkan Malaysia, kerajaan juga harus meletakkan dasar untuk meningkatkan akses keluarga kepada sumber makanan yang berkhasiat dan berpatutan.
Satu kempen komunikasi massa di seluruh negara mengenai bantut dan pemakanan perlu dilaksanakan dengan segera memandangkan pengetahuan penduduk Malaysia tentang kesihatan adalah rendah dan masaalah bantut  tidak boleh dilihat dengan mata kasar.
Pada masa ini terdapat banyak kempen awam seperti inisiatif Pinggan Sihat Malaysia dan program Pemakanan Sihat melalui Beli-Belah Sihat.
Pendidikan pemakanan untuk ibu mengandung dan menyusu dijalankan di klinik dan hospital, manakala pendidikan mengenai amalan pemakanan bayi dan kanak-kanak diintegrasikan ke dalam program kesihatan awam di klinik. Ini termasuk penyebaran bahan bertulis, ceramah untuk ibu-ibu selepas bersalin, seminar dan juga demonstrasi masakan.
Walaupun terdapat program-program ini, capaian nya terhad disebabkasn penyertaan awam yang rendah.
Kempen pemakanan semasa tidak menjelaskan masalah bantut, kesannya terhadap kesihatan dan perkembangan kanak-kanak, mahupun tempoh kritikal 1000 hari. Sebaliknya,  tumpuannya ialah terhadap obesiti dan penyakit tidak berjangkit.
Walaupun terdapat sebuah dokumentari mengenai masalah bantut dalam kalangan kanak-kanak yang disiarkan oleh saluran televisyen nasional namun ia tidak menjelaskan dengan panjang lebar kesan buruk bantut kepada masa depan rakyat Malaysia. Ramai yang tidak memahami mesej dalam program tersebut.
Memandangkan situasi sekarang CAP menyeru pihak berkuasa untuk:
· Jadikan makanan berkhasiat mampu untuk diperolehi.
· Menjalankan penyelidikan untuk menjadikan setiap kanak-kanak diberikan perhatian.
· Menganjurkan dan menyokong perubahan dasar yang mesra kanak-kanak.
· Menyediakan perkhidmatan berkualiti kepada setiap kanak-kanak.
· Menjalankan kempen untuk mengubah minda dan persepsi mengenai bantut.
· Memperkasakan golongan muda untuk menjadi agen perubahan dengan melengkapkan mereka dengan pengetahuan dan kemahiran yang diperlukan.
Mohideen Abdul Kader adalah presiden Persatuan Pengguna-Pengguna Pulau Pinang (CAP).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kementerian pertahanan cadang ‘hidupkan semula’ PLKN

Kementerian Pertahanan akan mengemukakan cadangan kepada Jemaah Menteri dalam masa terdekat bagi membolehkan Program Latihan Khidmat Negara (PLKN) “dihidupkan semula” pada masa depan, kata Menteri Kanan (Keselamatan) Ismail Sabri Yaakob.Beliau berkata, PLKN dimansuhkan pada 2018 oleh kerajaan Pakatan Harapan (PH) atas sebab-sebab tertentu.Beliau berkata, disebabkan kesan baik kepada pembentukan patriotisme remaja yang menyertai program berkenaan, maka kementerian pertahanan akan mencadangkan kepada Kabinet agar program ini dilaksanakan semula.“YB Arau pula membangkit isu jurulatih-jurulatih kontrak PLKN yang ditamatkan kontrak mereka dan mencadangkan diserapkan dalam perkhidmatan di kementerian-kementerian atau agensi kerajaan yang lain.“Untuk makluman YB Arau, Jabatan Perkhidmatan Awam (JPA) menawarkan pelantikan kontrak secara ‘soft landing’ kepada 1,394 orang bekas pegawai lantikan kontrak Jabatan Latihan Khidmat Negara (JLKN) dan ditempatkan di pelbagai Agensi/Kementerian bagi tempoh satu tahun mulai 2019 sehingga 2020,” katanya dalam penggulungan perbahasan Belanjawan 2021 di Dewan Rakyat, hari ini.Beliau menjawab persoalan dibangkitkan Ahmad Maslan (BN-Pontian) dan Shahidan Kassim (BN-Arau) yang bertanyakan kenapa program PLKN dihentikan dan mencadangkan agar program ini dapat diteruskan semula serta nasib kakitangan dan jurulatih PLKN selepas program berkenaan dimansuhkan PH.Mengulas lanjut, Ismail berkata tujuan pelantikan terbabit ialah bagi memberi peluang kepada pegawai terlibat untuk menampung sara hidup mereka sebelum mendapat pekerjaan lain.“Bagi cadangan YB Arau agar pegawai-pegawai ini diserapkan ke dalaman kementerian atau agensi kerajaan yang lain, perkara itu perlu dirujuk kepada pihak berkuasa melantik.”Menjawab isu dibangkitkan, Ahmad Fadhil Shaari (PAS-Pasir Mas) mengenai status perolehan enam aset Littoral Combat Ship (LCS) atau kapal tempur pesisir pantai, Ismail mengesahkan secara keseluruhnya pembinaan sudah mencapai 57.01% berbanding perancangan asal sepatutnya 90.11% iaitu kelewatan sebanyak 33.10%.


Masih terlalu awal untuk BN putuskan bergerak solo pada PRU15, kata KJ

Ahli Parlimen Rembau Khairy Jamaluddin berpandangan masih terlalu awal Barisan Nasional (BN) untuk memutuskan bergerak secara solo pada Pilihan Raya Umum ke-15 (PRU15) akan datang.Beliau berkata meskipun parti itu memenangi Pilihan Raya Negeri (PRN) Melaka, namun BN perlu mengkaji lebih mendalam statistik 65% pengundi yang keluar mengundi semalam sebelum memutuskan sama ada akan bergerak secara solo atau sebaliknya pada PRU akan datang.“Kita kena terima hakikat bahwa PRN Melaka purata hanya 65% sahaja keluar mengundi dan 35% tidak keluar mengundi.“Dalam apa jua keputusan yang akan dibuat, kita kena fikirkan soal sama ada Melaka ini adalah representasi kepada PRU atau tidak,” katanya kepada pemberita selepas menyempurnakan pemberian aset di Pejabat Kesihatan Daerah Rembau di Rembau.Khairy seterusnya mengucapkan tahniah kepada jentera parti BN yang dipimpin oleh Timbalan Presiden Umno Mohamad Hasan serta Pengerusi Badan Perhubungan Umno Negeri Ab Rauf Yusoh dan Ketua Menteri Sulaiman Md Ali, atas kemenangan 21 kerusi Dewan Undangan Negeri (DUN) pada PRN Melaka semalam.“Secara keseluruhannya pematuhan prosedur operasi standard (SOP) berjalan lancar walaupun ada beberapa kes lain, tetapi boleh tahan… sederhana (pematuhan SOP).“Setakat ini semua parti berjaya menyesuaikan diri dengan kempen yang baru, ini adalah satu model untuk PRN Sarawak nanti,” katanya.


Bekas MB Terengganu, Wan Mokhtar meninggal dunia

Bekas menteri besar Terengganu, Wan Mokhtar Ahmad, meninggal dunia pada pukul 6.20 pagi tadi di Prince Court Medical Centre, Kuala Lumpur, akibat komplikasi jantung.Berita duka itu dimaklumkan oleh anaknya Wan Abdul Hakim melalui Facebook miliknya.Wan Abdul Hakim turut memberitahu jenazah ayahnya akan disembahyangkan di Masjid Bukit Jelutong, selepas solat zohor nanti dan akan dikebumikan di Tanah Perkuburan Islam Seksyen 21, Shah Alam Selangor.Allahyarham Wan Mokhtar, 88, yang berasal dari Kuala Terengganu, berkhidmat sebagai Menteri Besar Terengganu selama 25 tahun dari 1974 hingga 1999.